Birtokiratzea, laborantzaren iraunarazteko | Gizartea | Berria\nNoiz sortua: 2020-03-02 08:50:50\nLurraldeko laborariek ekoitzi janaria lurraldean berean nola gehiago kontsumitua izan daitekeen aztertu nahi izan du Euskal Herriko Laborantza Ganberak, asteartean antolatu zuen gogoeta egunaren karietara. Bordeleko Sciences Agro eskolako Nathalie Corade irakaslea gomitatu zuen.\nErosle eta ekoizle arteko Amapetan lantzen da birtokiratzea; herritarrak izan ziren lehen akuilatzaileak. Isabelle Miquelestorena\nAldaketaren bidean deitu du bere gogoetaldi zikloa Euskal Herriko Laborantza Ganberak. Astearteko egunarentzat, laborantza eta elikadura ekonomien birlokalizazioa jarri zuen erronka gisa. Elikadura edo janari ekoiztea sistema ekonomiko bati lotuz. Aukezpenean, bere arrangura aski argiki agerian utzia zuen Monjoloseko laborantza ganberak: «Ipar Euskal Herrian biztanleek jan behikiaren hein handia ehunka edo milaka kilometrotara ekoitzi haragia da. Ipar Euskal Herriko etxalde anitzetan esne behiak aurkitzen baditugu ere, beren produktuak hemendik ehunka edo milaka kilometrora kontsumituak dira. Zentzugabeko eredu ekonomiko batera iritsi gara!». Lurraldeko haragi ekoizleek beren ekoizpenen saltzeko dituzten nekeziak azpimarratu nahi izan ditu EHLGk, horientzat tokiko merkatu bat garatzea helburu. Halaber, asteartean berriz ere aurkeztu zituzten Herriko ogia eta sasi artaldea elkartearentzat. Behikiarentzat ere Herriko marka bera baliatzen delarik, funtsean.\nXede horren alde mintzatzera gomitatua zuen Bordeleko Sciences Agro ingeniaritza eskolako ekonomia irakasle bat: Nathalie Corade. Hain zuzen, lurralde garapenean eta lurralde ekonomian berezitua.\nBirtokiratzeaz mintzatu zen luzaz. Lehenik, industria laborantza garaikidearen historia labur bat eginez. «Birlokalizazioaz mintzo bagara gaur egun, erran nahi du deslokalizatu zirela laborantza eta elikadura». Eta deslokalizazio horrek iturburua II. Mundu Gerlaren biharamuna duela. «Bigarren gerla ondoan eta 1960. urteetarik goiti erran zuten: 'Europako biztanleentzat janaria ekoizteko merkatu bat sortu behar dugu'. Arrunt beste gisan egin zezaketen; erabaki zezaketen jendeari janaria ekartzeko lurraldez lurraldeko politikak ezartzea, tokian tokiko laborantzak tokian tokiko herritarrak elikatzeko».\nMerkatuaren meneko sarturik, laster, laborariak prezioen meneko erori ziren, Coradek azaldu duenez. «Ekoizpena sobera handizki emendatzen hasten denetik, prezioak errekaratzen dira». Laborariei esplikatu zitzaien prezioen menperatzeko mekanismoak bermatuko zitzaizkiela, eta hala jarraitzen du nagusiki gaur egun.\nOrduan Europa mailako merkatua zena, geroztik mundu mailako bilakatua da: «Egun jarrera hori MME Munduko Merkataritza Erakundearena da, nazioarte mailan. MMEk dio munduko janari segurtasuna berma daitekeela mundu mailako merkatuari esker. Ez da mintzo tokian-tokian ekoizteaz, tokiko herritarrentzat». Bertako ekoizpena, FAO Nazio Batuen Elikadura eta Nekazaritza Erakundeak du aldarrikatzen. «FAOk dio janari segurtasuna lekuan berean bermatu behar dela, zeren eta merkatua baztertzailea eta sailkatzailea baita». FAOk adibide bat ematen du bazterketa horren erakusle dena: munduan 400.000 landare mota galdu dira merkatuak inposatu haziak direla kausa. «Merkatuak homogeneizatzen duelako. Hondarrean, jateko mota berak hedatzen dira».\nDeslokalizazioak beste ondorio bat ekarri du: jalea eta janari ekoizlea urrundu direla bata bestearengandik. Hainbesteraino, non, herritar gehienek ez baitakite jaten dutena nondik heldu den zuzen, nork egina duen, eta zer baldintzatan. «Ardura egiten dira ikerketa batzuk lehen mailako eskoletan jakiteko haurrek ba ote dakiten esnea, arroltzeak nondik heldu diren. Harrigarri da zenbat haurrek, oraino, ez dakiten esnea behitik heldu dela».\nCoradek dio kontsumitzaileek ere utzi dutela egiten, egoera komenigarria gertatu baitzaie moltsaren aldetik. «Europako laborantza politikan garbiki idatzia da: Europako biztanleen janari beregaintasuna bermatu behar duela, eta kontsumitzaileari arrazoizko prezioak. Ondorioz, prezioak beheiti eraman dira, eta janari merkea izan dugu nonahitik jinik». Desjabetze horrek urrundu ditu laborariak eta gainerako herritarrak elkarrengatik, baita laborariak berak ere ekoizten dutenetik. «Laborari anitzek ez dakite zehazki ekoitzi dutena norat heltzen den, bitartekari anitzen eskutarik iragaten baita, atzerrira joaten baita, menturaz gure sukaldera itzultzeko batzuetan. Bataz bertze, hazkurri batek 1.500 kilometro bide egin ditu kontsumitzailearen azietara heldu aitzin».\nUrruntze hori tokiko erakunde eta hautetsietan ere gertatu da, laborantzari buruzko erabaki guneak beste norabait eramanak izan baitira. «Horri gehitu tokiko lurraldeetan laborantzak zerga gutxi ekartzen dizkiela tokiko erakundeei». Tokiko hautetsiei ez zaiela interesgarri, hots, beste ekonomia alor batzuen eta, partikularki, laborantza-lur jale handia den etxebizitza sailaren aldean. «Eta horrek denak egiten du lekuan berean jatekoaren desjabetze bat gertatu dela; beraz, tokiko eragile publikoen utzikeria bat badela».\nAhantzi gabe nork gomitatua zuen, Coradek birlokalizazioak duen arrazoi nagusia azpimarratu zuen: «Birlokalizazioa erdietsi nahi dugularik, erdietsi nahi dugun lehen gauza da laborantzak iraun dezan. Bizigarria izan dadin». Irakasleak dio 2021ean indarrean sartu beharra den NPB Nekazaritza Politika Bateratu berriko negoziazioetan ez direla batere horretarik ari. «Eztabaidatzen duten gauza bakarra da: 'Zenbat laguntza emanen diogu Europako laborantzari?' Hots, dirua, finantza dute aipatzen. Ez dira mintzo laborantza ereduaz. Brexit-az baliatzen dira, gainerat, errateko apaldu behar direla laguntzak».\nLaborantzaren birtokiratze horrekin, lurraldeen antolaketa bera jokoan dela dio. Tira duten lurraldeetan, konparazione, lurren artifizializazioari buru egiteko. Baserri eremuetan, saltegi ttipiak berriz sortzeko. «Laborantzaren birlokalizazioaren gibelean bada lurralde garapen iraunkorraren gaia».\nFuntsean, Bordeleko irakasleak oroitarazi zuen birtokiratzearen lehenbiziko akuilatzaileak herritarrak izan zirela; besteak beste, 1960ko hamarkadan, Japonian sortu ziren Teikei, Amapen gisako janari-erosle taldeetarik.\nBirtokiratze hitza baino egokiago zaion beste neologismo bat erabiltzen du Coradek: birlurraldetze. Lurraldean errotua eta lurraldeari lotua den laborantza baten premia ikusten du. «Jokoan dena da laborantza, janari ekoizpena, lotua izatea lurraldeko arazoekin. Zirkuitu labur andana bat gara dezakezu: Amap bat hemen, ekoizle saltegi bat han, etxaldean berean saltzea; bizkitartean, horrek ez badu sistema bat osatzen lurraldean, iniziatiben gehiketa horrek ez du ondorio orokorra ekarriko. Bat-bederaren interesaren gehiketak ez du bortxaz egiten denen interesa». Zehazkiago errateko, han-hemenka sortu iniziatibak ez badira elkarrekin loturan, koordinaturik, elkarren lehian izateko lanjerra badela. Lurralde batean jada hor diren janari ofizioko saltegi ttipiekin lotura bermatu behar dela uste du.\n«Helburu horren araberako ahalak ezartzen badira, uste dugun baino aise zaluago joan daiteke. Europako laborantza politika 1962an erabaki zen, eta 1973ko plantan emana zuten. Gizakiaren eskalan, hamar urte ez da deus». Herritarren ekinbideak abiapuntu inportanteak badira, goragoko erabakitzaileek ere segitu beharko dutela goiz ala berant aldaketa zinez gerta dadin.\nGaldera da, sistema egiteko lurralde batean, nola egin daitekeen herritar guziengana heltzeko. Errebenio apalenengana, eman dezagun. Etxe ekoizpen batzuk, edo Jatorri Deitura Babestuko hazkurri batzuk ez baitira denei emanak egunerokoan. Azterketa zehatzik ez badu egin ere, Coradek dio Amap elkarteen gisako taldeetan ibiltzen diren herritarren profil bat agertzen dela nagusiki: «Jakina da Amapetan ibiltzen direnak jada konbentzituak direnak direla, eta erosteko ahal doi bat handiagoa dutenak». Ñabardura bat gehitu du: «Nahiz, gaur egun badiren langabezian diren jendeak ere Amapetan».\nAitortu du Coradek gizarte osoari hedatzea egiazko galdera dela. Baina, argi utzi du ustekeria anitz badela zirkuitu laburreko ekoizpenen prezioei buruz: «Zirkuitu laburretan diren hazkurri guziak ez dira baitezpada supermerkatuetan baino karioago. Entzuten den betiko terrenta da hori; badira karioago diren janariak, hori hala da, baina badira merkeago direnak ere. Laborariak zer harreman duen eroslearekin, horren baitan da. Zirkuitu laburretan prezioaren finkatzeko moldeak ez du deus ikustekorik supermerkatuetan egiten den manerarekin».\nLaurogei bat entzule bildu zituen astearteko mintzaldiak. Zirkuitu laburreko kontsumitzaile eta eragile franko, erakunde publikoetako teknikariak, ekoizleak, eta herritar gisa etorritakoak. Hitza hartzeko parada izan zuten mintzaldiaren hondarrean.\nBirtokiratzearen definizioari zerbait gehitu nahi izan zion lehenik Isabelle Capdevillek, Ipar Euskal Herriko Amap-arteko elkarteko buruak, eta galdu den jakintza baten berreskuratzearen beharra azpimarratu zuen. «Tokiko janariari buruz laborantza bizi baten berriz plantan emateko, laborantza beste gisa batez egitea da jokoan; etxalde baten xedea beste gisan eramatea, gauza desberdinak ekoitziz eta konfiantza ukanez norberak bere baitarik jakin eta eragin dezakeenean». Guti badira guti, laborari batzuk hasiak dira beren baitarik, zenbait urte hauetan, etxaldeko ekoizpenen anizten. Eman dezagun, hazkuntzaz gain, fruitu arbolen lantzen eta fruituetarik kontserba egiten; kabala mota desberdinak ezartzen; esnekietan —fresko eta ondu—, denetarik egiten.\nGabriel Durruti zuhaitzetan aditua, industria laborantza aitzinagokoen jakintzen begiratzeaz mintzatu zen, baita esperimentatze beharraz ere: «Birtokiratzeko eta sistema egitekotan, menturaz so egin behar zaie lehenago ongi bazebiltzan sistema batzuei. Baina laster egin behar da. Lurralde honetan berean egiten zena berriz hartuz, bada zer ikas. Hiri inguruetan baziren baratzezainak; jendeek etxeko baratzeak bazituzten. Bazen ofizio bat desagertu dena: arrakardariak. Etxeetako baratzekari soberakinak biltzen zituzten hirian banatzeko. Lehen egin denaz ez badugu gogoeta egiten —jakitateak baditugu—, nekez eginen da sistema oso bat. Bestalde, esperimentazioari parada uztea funtsezkoa da. Huts egiten delarik ere beti zerbait ikasten baita».\nDurrutiren ideia punpean harturik, Coradek baietsi zuen gauzen probatzen uztearen beharra: «Arazo bat dugu gure gizarteetan: esperimentazioa ez da haizu. Akats handia da; aise gehiago lagundu behar lirateke esperimentazioan diren egitasmoak, jada pikoan direnak baino».\nFrancis Poineauk, EHLGko lehendakarikideak, laborantzak bizi zuen espezializazioaren arazoa deitoratu zuen. Ipar Euskal Herrian, esne ardiek, esne behiek eta haragitakoek duten nagusitasuna kontuan harturik, leku guti dute beste laborantzek. Ardi saila zuen bereziki aipatu, eta merkatuaren menekotasunak eragin berezitzea. Horrek dakarren arriskuarekin: beti eta esne gehiagoren ekoizteko tirria piztea hazleen artean. Gaur egungo esne sasoi bakarretik, urte guzian deiztera lerratzeko lanjerra ikusten du merkatu gosearengatik. Logika berean, laborari batzuk nola diru laguntzen meneko eroriak diren aipatu zuen Poineauk: «NPBrekin, zenbait aldiz laborariak ez du gehiago pentsatzen hazkuntzan edo lur lanetan egiten dakienari, baizik eta sistemarekin altxatzen dituen primei. Etxaldearen joanarazteko oinarrizkoak diren egin moldeak —errotazioak, optimizazioak—, bazter utziak dira».\nAzkenik, jatorriz Perigord aldekoa den entzule batek, gizarteko hazkurri usaiak jarri zituen eztabaidan. Hazkurria, norberak egin dezakeena dela oroitarazi zuen, laborarien ogibidea izateaz bestalde. Errusiaren adibidea eman zuen, herritarrek lurrarekin atxiki dezaketen loturaren adierazle: «Errusian, hiriko biztanleen %60-%80k badute bere baratzea, bana beste 600 metro karratuko eremuarekin. Beraz, laborantzarekin harremanetan dira, berek ekoitzi hazkurria jaten dute, eta jakitateak partekatzen dituzte».\nEgunak, tailerrekin jarraitu zuen, eta denen artean partekatu ondorioak zerrendatuz bukatu.


ZABALBIDEAN | Caritas Gipuzkoa\nAbenduaren 18an, ostirala, 'Zabalbidean' proiektuaren hitzarmena sinatu zen CARITAS GIPUZKOAren Sorabilla Harrera Etxean (Andoain). Egoitzak, egoiliarren emantzipazio-prozesuak bultzatzen ditu, eta arreta jartzen du gizarteratzean, bai eremu pertsonalean, baita komunitarioan ere.\n'Zabalbidean' ez da gizarteratzeko proiektu huts bat, askoz gehiago izan nahi du: gizarteratzeko tresna garrantzitsua. Sorabilla inguruko pertsona guztientzako elkargunea izatera iritsi nahi du: auzoko bizilagunak, lagunak, bizilagunak, langileak, boluntarioak... Aisialdirako eta bizikidetza hezitzailerako gunea.\n'Zabalbidean' gizarte-interakzioko esperientzia da, eta izaera solidarioko balio erantsia eskaini nahi du.\nEkitaldia, Sorabilla Harrera Etxean ospatu zen proiektuaren parte hartzaile eta boluntarioekin batera. Bertan izan ziren ere, Iñigo Lasagabaster, Sorabilla Harrera Etxeko arduraduna, etxeko partaide bat, Maider Lainez, Andoaingo alkatea, eta Jose Ramon Aramendi, CARITAS GIPUZKOAko zuzendaria.\nGuztiek azpimarratu zuten proiektuaren garrantzia eta bizikidetzan izango duen oihartzuna. Datorren udaberritik aurrera gozatzen hasiko gara. Han ikusiko dugu elkar!


Project: Mararen atal grafiko fotoerrealista erakutsi du Ninja Theoryk - Berriak - Game Erauntsia - Bideojokoak euskaraz\nProject: Mararen atal grafiko fotoerrealista erakutsi du Ninja Theoryk\nLander Unzueta | 2021/01/29 11:00 Berriak\nSenua’s Saga: Hellblade II garatzeaz gain beldurrezko bideo-joko esperimental batean ari dira lanean.\nUnreal Engine 5 motor grafikoaren aukera guztiak aprobetxatzeko asmoa du Ninja Theoryk bere azken proiektuarekin. Garatzaileek aurkeztutako bideo batean beraien hurrengo lanaren atal grafikoa erakutsi eta hori lortzeko bidearen gakoak aipatu dituzte.\nPasa den urtean aurkeztutako Project: Mara deitutako abentura “proiektu esperimental” bezala definitzen dute Hellblade: Senua’s Sacrificen arduradunek. Beldur psikologikoarekin harreman zuzena duten narratiba berriak frogatu nahi dituzte proiektu honekin.\nMarako protagonista apartamentu handi batean giltzaperatuta egongo da; abentura osoa bertan igaroko du. Hori dela eta, ingurugiroak berebiziko garrantzia hartuko du jokoan. Kokalekuaren xehetasun guztiak sortu eta horiek behar bezala zaintzeko prozesuari buruz aritu dira aipatutako bideoan.\nMotor grafikoarekin “errealitatea zehaztazun obsesiboarekin” irudikatzea bilatzen dutela adierazi du talde britainiarreko Tameem Antoniades zuzendariak. Bideoan ikus daitekeenez apartamentuaren xehetasun maila zoratzekoa da: etxebizitza osatzen eta apaintzen duten elementuez gain hauts partikulak, ileak edota ur tantak izugarrizko kalitate mailarekin sortu dituzte. Azken elementu horiek prozeduralki gaineratzeko sistemak prestatu dituzte. LiDAR eskanerrekin objektuen arteko distantzia zehaztazun osoz kalkulatzeko aukera eduki dute gainera.\nNinja Theory barruan artea sortzeko moduarekin “aldaketa bat” gertatzen ari dela azaldu du Antoniadesek. “Artistak ez dute objektu bat sortzeko lan egiten, objektu hori eta horren bariazio mugagabeak sortzeko sistemak lantzeko baino”.\nProject: Marak ez dauka argitaratze datarik. Ez da garatzailea une honetan prestatzen ari den lan bakarra: Senua’s Saga: Hellblade II akzio psikologikozko jokoa ere garatzen ari dira Microsoftek estudioa xurgatu zuenetik.


JAIZKIBEL BIZIRIK » Blog Archive » ‘Korri, Xalto ta Brinko Jaizkibelgo itsasertzean’ liburua aurkeztu dute\nKorri, Xalto ta Brinko pailazoen abenturak liburu berri batean bildu dituzte. Ixerka! liburu bildumaren hamargarren alea da Korri, Xalto ta Brinko Jazikibelgo itsasertzean. Lezoko eta Pasaiako udalen laguntzarekin. Jaizkibel Bizirik! elkarteak ere laguntza eskaini dio pailazoen egitasmoari.\nIñigo Esnaola Lezoko Kultura zinegotziaren esanetan, pailazoek liburu berriaren ideia aurkeztu zieten Jaizkibel mendian lurrak dituzten hiru udalei. Horrela, bai Lezoko Udalak baita Pasaiakoak ere lagundu diete. «Liburuaren helburua ez da egin nahi duten kanpo kaiaren aurka egitea, Jaizkibelek dituen baloreak haurrengan sustatzea baizik», esan du Esnaolak. Izan ere, pailazoek Jaizkibelgo kostaldeko parajeak ikusterakoan «A ze paraje lasaia… ba pentsa! Hemen batzuek super portua egiteko okurrentzia izan zuten», diote pailazoek liburuan.\nJaizkibelen balioa Lezoko eta Pasaiako udalez gain, Europako Batasunaren Natura 2000 planan ere onartu dutela gogorarazi du Esnaolak. Ander Poza Pasaiako Kultura zinegotziaren arabera, «askotan ez ditugu ezagutzen Jaizkibelgo parajeak eta liburua ikusterakoan harritu egin naiz horrelako lekuak daudela ikustean». Hala ere, liburua «Jaizkibelen gida» ez dela berretsi dute, «pailazoek bertan duten abentura bat baizik».\nKolaborazio ugari liburuan\nLiburua sortzeko hainbat kolaboratzaileren laguntza eduki dute Korri, Xalto ta Brinko pailazoek. Horrela, Miguel Angel Lujanbio pasaitarraren argazkiez hornituta dago liburua. Gainera, Lander Zurutuzak duela urte b atzuk egindako marrazkia ere aurki daiteke liburuaren bukaeran.\nHoriek guztiak ikusteko, aste honetan Korri ta Xalto pailazoak eskoletan ibiliko dira liburua banatzen. Lezo eta Pasaiako ikastetxeetan banatuko dituzte liburu berriaren aleak. Guztira 1.700 banatuko dituzte. Gaur Lezoko Herri Eskolan eta Antxoko Lizeoaren egoitzan izango dira. Bihar goizean, berriz, San Pedron eta Donibanen izango dira eta, arratsaldean, Lizeoko Lehen Hezkuntzan. Pasaiako edo Lezoko ikastetxeetara joaten ez diren haurrek Lezoko Kultura Aretoan lortu ahal izango dute. Elkarrek ere Euskal Herrian zehar banatuko du Korri, Xalto ta Brinko Jaizkibelgo itsasertzean liburua.


Loraldiak Txomin Heguy aktorea omenduko du Donostian – KULTUR SHAREA\nHeguyk Anton Abbadiaren azalean sartuko da azken aldiz urtarrilaren 22 eta 23an Donostiako Antzoki Zaharrean, eta Loraldia Kultur Elkarteak omenaldi sentitua egin nahi dio.\nLoraldia Kultur Elkarteak Anton Abbadia, Dublinetik Hendaiara ikuskizuna taularatuko du datorren urtarrilaren 22 eta 23an Donostiako Antzoki Zaharrean. Loraldiaren produkzioa da eta Chimères eta Metrokoadroka Sormen Lantegiarekin elkarlanean egindako lana da, Oier Guillanen zuzendaritzapean.\nTxomin Heguy aktorea Anton Abbadia esploratzailea, geografoa, astronomoa eta XIX. mendean euskal kultura bultzatu zuen kultura gizonaren azalean sartuko da. “Abbadia izan zen Loraldia Kultur Elkarteak 2015etik Bilbon ospatzen den Loraldia Jaialdiaren inspirazio-iturria”, diote antolatzaileek.\nOrduko hartan, Aitor Mazo aktoreak Abbadiaren nortasuna eta izena hartu zituen, eta Patxo Telleriak idatzitako gidoian oinarrituta, zientzia eta kultura gizona bihurtu zen, bakarrizketa bat eskainiz. Handik gutxira zendu zen Mazo.\n2018an, berriz, Patxo Telleriaren testua berreskuratu zuen Loraldiak eta Anton Abbadia oholtzara igo zen berriro, kasu honetan, Txomin Heguy aktore lapurtarraren eskutik.\nLoraldia Kultur Elkarteak omenaldia egin nahi dio orain Heguy aktoreari eta “bihotz-bihotzez eskertu egin duen lana Anton Abbadia ezagutzera emanez”.\nAntzerkia eta musika uztartzen dituen formatu txikiko ikuskizuna da. Heguyk hiru musikari izango ditu alboan: Xabi Zeberio (nyckelharpa, biolina eta kalimba); Mixel Ducau (gitarra eta klarinetea); eta Alaia Phillips Ducau, boza.\nHala, musika antzezpenaren soinu-banda bihurtuko da agertokian, eta historian gogoratuko diren lekuetako batzuk ekarriko ditu gogora, hala nola, Irlanda, Brasil, Etiopia, Paris eta Zuberoa.\nTags: Anton Abbadia, Loraldia, Txomin Heguy\n[BIDEOA] EKE-Elkar literatura beka aurkeztu dute\nIlustrazio eta Ipuin Lehiaketaren 13. edizioa abiatu du Elkar Fundazioak


Zinegoak presentzial zein birtuala izango da, martxoaren 1etik 14ra | Kultura | GARA Euskal Herriko egunkaria\nZinegoak presentzial zein birtuala izango da, martxoaren 1etik 14ra\nEra presentzial zein birtualean egingo da Zinegoak aurten, martxoaren 1etik 14ra. Bilboko Alondegiko Golem zinemetan ikusi ahalko dira aukeratutako filmak. Martxoaren 5etik aurrera, hiru sail ofizialetako film guztien lehen proiekzioa egin ostean, leiho birtuala irekiko da Filmin plataforman. Gaurkotasun handiko gaiak lantzen dituzte lanek: belaunaldi berrietan oso presente dagoen identitate eraikuntza, lesbianen amatasuna, talde-zaintzak...\nAtzo aurkeztu zuten Bilboko Gaylesbitrans Nazioarteko Zinema eta Arte Eszenikoen Jaialdiaren 18. edizioa. “Zalantza izpirik gabe” da edizio honetako lema, eta lotura zuzena du Zinegoak-eko kartelarekin eta aurtengo helburuarekin. «Beren identitatea, nortasuna eta etorkizuna duela gutxira arte kontzeptu edo ideia hutsak ziren tresnekin eraikitzen ari direnengan jarri dugu begirada. Beren ikuspegia sexu-aniztasunerantz, askotariko orientazioetarantz, genero-identitatearen eraikuntzarantz edo sexualitatearekin loturiko beste edozein elementurantz modu natural batean zabaldu dutenengan», eman dute aditzera antolatzaileek.\nAurreko edizioen ereduari jarraiki, jaialdiak hiru sail ofizial izango ditu programazioan: FIK (fikzioa), DOK (dokumentalak) eta KRAK (narratiba berriak). Hiru sail ofizialetako 18 film luze horiek Golem Alondegian proiektatuko dira martxoaren 1etik 7ra bitartean. «Gaurkotasun handiko gaiak izango ditugu: belaunaldi berrietan oso presente dagoen eraikuntza identitarioak, amatasun lesbikoak, talde-zaintzak...».\nHemezortzi film horietatik bederatzi opera primak dira, bederatzitan eduki lesbikoa lantzen da (batez ere, FIK sailean) eta gehienetan zuzendariak emakumezkoak dira.\nMartxoaren 5etik aurrera, sail ofizialeko film guztien lehenengo proiekzioa egin eta gero, Filmin-en leiho birtuala irekiko da. Bertan jaialdiko film luze guztiak ikusi ahal izango dira. Data horretatik aurrera, egunero hiru film berri estreinatuko dira (egunero bana, sail bakoitzeko) eta gehienez 72 orduz egongo dira ikusgai.\nFilm laburrei dagokienez, Zinegoak-ek gai ezberdinei buruzko sei ziklo antolatu ditu, eta horiek guztiak Bilborock-en ikusi ahal izango dira, 18.00etan, doako sarrerarekin. Haurtzaroa-Nerabezaroa eta Emakume Zuzendariak ohiko zikloekin batera, Drag Life eta Erresilientziak ziklo berriak ere izango dira. LGTBI+ Nagusiak zikloa ere berreskuratu dute eta, urtero bezala, Euskal Begiradak, Euskal Herrian sortutako ekoizpenak, eskainiko dira.\nHorrez gain, hasiera ekitaldia Arriaga antzokian ospatuko da martxoaren 1ean, eta bertan Jose Antonio C. Amunarriz hondarribiarraren “Red Bay” film laburraren erabateko estreinaldia izango da. Ekitaldirako sarrerak otsailaren 24tik aurrera eskura daitezke antzokiaren webgunean (www.teatroarriaga.eus).\nGainera, bi ziklo berezi antolatu dituzte BilbaoArten. Alde batetik, Sebastien Lifshitz Zinegoak 2021 ohorezko saridunari buruzko atzerabegirakoa, eta, bestetik, Brasil TRANSbertsala ziklo berezia, trans pertsonek Brasilen, Bolsonaroren gobernupean, bizi duten egoeraren ingurukoa.\nAurten ere, Bilbon amaitu ostean, Zinegoak-ek herriz herriko ibilbideari ekingo dio. «Osasun-krisiak egoera zaildu duen arren, aurten 40 udalerri baino gehiago izango ditugu Zinegoak Hedapenean parte hartzen, 50 proiekzio baino gehiagorekin. Gainera, udalerri batzuek lehen aldiz parte hartuko dute Hedapenean; besteak beste, Oriok, Eskoriatzak eta Adunak», esan dute. Zerrenda osoa www.zinegoak.com webgunean kontsulta daiteke.\nGainera, lehen aldiz, Zinegoak-ek beste egoitza ofizial bat izango du Bilbokoarekin batera. Zinegoak-en eta Euskal Zine Bileraren arteko lankidetzari esker, Lekeitio egoitza ofiziala izango da eta proiekzioak izango dira martxoaren 6tik 8ra: “Valentina” film luzea eta Euskal Begiradak eta Emakume Zuzendariak film laburren zikloak.\nAurreko edizioetan bezalaxe, Zinegoakek hainbat jarduera antolatu ditu jaialdiaren irekiera ofiziala baino lehen. Aurten otsailaren 26tik 28ra izango dira. Ostiralean, Guggenheim museoan, “Keith Haring. Street art boy” dokumentala ikusi ahal izango da; larunbatean, Rote Zora emakumeen talde armatu iraultzaileari buruzko dokumentala emango da, eta igandean, “Petite Fille” Sebastien Lifshitz-en azken lana proiektatuko da. Zinemagile frantsesak online jasoko du Zinegoakeko aurtengo Ohorezko Saria.


Kooperazioz, kooperatiba zer den ikasten - Gipuzkoako Hitza\nKooperazioz, kooperatiba zer den ikasten\n2018, urtarrilak 12 Albisteak, gipuzkoa, Kirola 381\nKooperatibagintzak abantaila asko sortu dituela uste dute Mundukide fundazioko kideek. Hainbat herrialdetan eredu ekonomiko hori ezagutarazteko lanean ari dira, funtsean euren jakintza partekatzeko. Baina, dakienak dakien hori parteka dezan, beharrezkoa da borondatea izatea, eta borondate hori suspertzeko egin dituzte orain arteko sentsibilizazio kanpaina guztiak: haietatik azkena izan da Mondragon Unibertsitateko Huhezi fakultateko zinemaldiaren antolakuntzan parte hartzea. Mundukide izeneko saria sortu dute, eta han Giza Eskubideen eta Justizia Sozialaren gaiak egokien txertatuta dauzkan film laburrik onena sarituko dute.\n“Oinarri horiek ondoen irudikatzen dituena sarituko dugu guk”, azaldu du Urri Urizar Mundukide fundazioko komunikazio arduradunak. “Ikasleak sentsibilizatzeko eta lantzen ditugun gaietara hurbiltzeko balio izango digu”. Izan ere, kooperatibetako kideekin egiten dute lan euren ideiak garatzeko; besteak beste, unibertsitateko irakasle eta ikasleekin. Haien ustez, beharrezkoa da gizartea egoera gogorrez-eta sentsibilizatzea. “Giza eskubideekin lotura daukaten gai batzuen inguruan eragiteko egiten dugu lan guk, hala nola pertsonen berdintasuna eta aberastasunaren bidezko banaketa”.\nBaina, oinarrira joanda, zer da Mundukide? Kooperatibetako hainbat langilek eta GKEetako hainbat kidek 1999. urtean sortu zuten fundazioa. Ohiko diru eta produktu bilketak egiteaz gain, beste zer edo zer eskain zezaketela iruditu zitzaien: kooperatibagintzari buruzko jakintza partekatu nahi zuten. “Zergatik ez dugu beste herrialde batzuetara eramango hemen hain onuragarria izan den eredua? Hori izan zen galdera”, nabarmendu du Urizarrek.\nGaur egun, Mozambiken, Brasilen eta Kuban ari dira lanean. Dena den, hiru herrialde horietako errealitatea ez da berbera, eta ezta haietan egiten duten lana ere. Bi bloketan banatzen dute egitekoa: garapen sozioekonomikorako programak bultzatzen dituzte Afrikako herrialdean, eta eredu kooperatibista ezartzen laguntzen dute Brasilen eta Kuban.\n“Mozambikera joan ginenean, argi ikusi genuen ezin geniela lagundu kooperatibismoa sortzen”, zehaztu du komunikazio arduradunak. Ezin izan zituzten lehen saiakerak gauzatu; komunitatearen onerako erroten jabeak elkartu, esaterako. Euskal Herritik eramandako eredu ekonomikoak ez zuen bat egiten hango kulturarekin eta lan egiteko moldeekin. Hala ere, hango pobrezia ikusita, beste modu batera laguntzea erabaki zuten: nekazaritzan bitartekoak eskainita. “Jakintza teknikoetan alde galanta dago eskualde batetik bestera”, argitu du Urizarrek. “Guk ehun edo berrehun pertsona inguru mugitzen ditugu formakuntza saioetan”.\nToki batetik bestera ibiltzeko gaitasun falta da Mozambikeko beste arazo bat. Kilometro asko egin behar izaten dituzte sardeak edo haziak erosteko, eta lan nekeza izaten da. Mundukidek egiten ditu saltzaile eta erosleen arteko bitartekaritza lanak. Bestalde, ur faltak ere eragiten du nekazaritzan. Izan ere, urteko sasoi jakin batzuetan soilik egiten du euria Mozambiken. “Urtegi handiak eraikitzeko lanean buru-belarri gabiltza orain. Urte osorako ureztatze sistema erregularra izatea da gure erronka”. Hamazazpi urte daramatzate bertan, eta 12.000 nekazari ingururi eragiten die.\nBestelakoa da Mundukidek Brasilen eta Kuban egiten duen lana. Bi herrialde horiek laguntza eske jo zuten fundaziora. Brasilen MSTrekin egiten dute lan, lurrik gabeko landa langileen lekualdaketekin. Latifundio handietako lurrak okupatzen ditu mugimenduak; han, kanpalekuak prestatu eta lurrean landatzen dutenarekin irauten dute. MST komunitate ugari daude Brasilen, eta askok enpresak antolatu dituzte kanpalekuetan; esnetegi bat, esaterako. “Negozioak handituz joan ahala jo dute gugana, enpresa eredu bat behar zutelako”, azaldu du Urizarrek. Formakuntza saioak egin dituzte mugimenduko kideekin. Beste eskaera bat jaso zuten Kubatik: azukre lantegiak erori zirenean, lanik gabe gelditu ziren nekazari asko. “Moldaketa bat behar zuten, eta, gure ereduari jarraituta, ekintzailetza bultzatu genuen guk”.\nMundukide fundazioak ez dauka lantalde mugatu bat. Helburua kooperatiba eta lan eredua partekatzea izanik, beharraren arabera jotzen dute kooperatibako langileengana: “Guretzat garrantzitsua da borondatezko lana. Azkenean, langileek eurek dakite ondoen euren lanean zer egin behar duten; haiek ematen dituzte formakuntza saioak”.


BBK Kuna proiektua | BBK Kuna\nBBK Kuna, GJHen Etxea, gizarte-berrikuntzarako gune bat da, eta Garapen Jasangarrirako Helburuekin (GJH) lotutako hainbat eragilek parte hartzen dute bertan, etorkizuneko erronkei erantzungo dieten era askotako irtenbideak eskaintzeko Bizkaiko gizarteari.\nBBK beti egon da Bizkaiko errealitateari lotuta, eta bertoko erronkak konpontzen ibili da. 100 urte baino gehiagoz, Bilbok eta Bizkaiak unean-unean izan dituzten premia edo beharrizanei erantzuteko proiektuen buru izan da. Gizartea gero eta konplexuagoa da, eta erronka horiek ere bai.\nGJHen Etxeak proiektu berritzaileak sustatzen ditu Bilbo Zaharraren bihotzetik, hainbat erronkari irtenbideak emateko, adibidez, adinekoen zahartze eta bakardadeari, klima-aldaketari, iraultza teknologikoari, hirien eraldaketari, edo migrazioari. Agenda 2030ari lotutako erronkak dira, inor atzean utzi barik gizarte gisa hazten jarraitu ahal izateko gainditu beharrekoak.\nElkarrekin eta era transdiziplinarrean lan egiten dugu gizarteko eragile guztiekin: herritarrekin, unibertsitate eta ikerketa-zentroekin, administrazio publikoekin eta enpresa pribatuekin.\nParte hartzeko hainbat formaturen alde egiten dugu, sexu-berdintasuna sustatuz eta modu inklusiboan, beti elkarlanean sortutako hainbat proiektu-motaren bidez: Kuna Lab, Herritarren Partaidetza eta Prestakuntza.\nParte hartzeko gure proiektu guztien buruan Think Tank metodologia edo ideia-laborategia dago; hor parte-hartzaile bakoitzak bere ezaupideak eta ideiak azaltzen ditu, gizartearen erronkak aztertzeko eta konponbideak proposatzeko.\nBizkaiaren etorkizunean erreferente izan gura dugu, eta horretarako gune ireki eta eraldatzaile bat daukagu, gizarte-sarean aldaketa positiboak eragiteko gai izango dena herritarren ahalduntzearen bidez.\nBBK Kunaren ikuspegia eta arreta-guneak zehaztu edo definitzeko parte hartzen duten eragileak.\nBBK Kuna proiektu inspiratzailea da, eta beste eragile batzuen esperientziaz elikatzen da, gizartearen hazkundean eta ongizatean lagunduko duten ekimenak garatzeko. Horretarako, BBK Fundazioaren eta BBK Kuna Institutuaren parte-hartzea dugu, maila estrategikoan zein operatiboan, lortu beharreko helmuga eta xedeak zehazteko eragile gisa.\nBBK Kuna Institutua\nBBK Kunaren Gizarte Berrikuntzako ekosisteman parte hartzen duten eragileak.\nBBK Kunan modu parte-hartzailean lan egiten dugu gizarteko eragile guztiekin, hainbat sozializazio-planen bidez, etorkizuneko erronkei era bateratuan erantzuteko.\nAkademia eta ikerketa-zentroak\nEkosistema aktibatzeko faseak eta tresnak.\nGure lan-metodologia hiru fasetan banatzen da: lehena, entzutea, planteatutako erronka aztertu eta interpretatuko dugu fase honetan; bigarrena, bitartekaritza egitea eta parte hartzea, non konexioak sortu eta inpaktuko konponbideak garatuko ditugun; eta hirugarrena, aktibatzea, balioztatutako proiektuak modelizatu eta ezarri ahal izateko.\nParte-hartzea eta bitartekaritza\nGizartean inpaktu edo eragina duten programak sortzera bideratutako ekintza errealak. Horren guztiaren ondorioz, enpresa berriak sustatu eta sortuko dira, auzoak parte hartuko du erakunde aholku-emaileen bidez, ikaskuntza-komunitateak eratu eta living lab-ak sortuko dira.\nAliantza sendoak eraikitzen ditugu BBK Kuna Gizarte Berrikuntzan erreferente bihurtzeko.\nGizarte-berrikuntza eta tokiko errealitatea\nBBK Kuna lan-metodologia\nBBK Kunan Think Tank metodoaren aldeko apustua egiten dugu, hainbat gai diziplina anitzeko ikuspegitik jorratzeko baliabide gisa. Metodo horrek, era berean, eragileak motibatzen ditu ezaupideak modu praktikoan ikertu, konbinatu eta barneratzerako, 3 faseren bidez.\nGlobaletik tokikora eta makrotik mikrora\nFuntsezko fasea da gizarte-erronkak ulertzeko, beraien inplikaziotik hasi eta duten garrantziraino. BBK Kunatik maila teorikoagoan hautatutako arreta-gune eta gaiak praktikara jaitsiko dira, eta aplikazio benetakoa izango dute fase honetan.\nNeurtu eta parte hartzea\nMobilizatzeko eta irtenbideak eraikitzeko konektatzea\nBigarren fasea konponbideen eraikuntzari, erronkei eta ekosistemako harremanei lotuago dago. Helize laukoitza oinarri hartuta, lan-ingurune heterogeneoak sortzen ditugu, gizarte-erronka baten inguruan ikuspegi ezberdinak ziurtatuko dituztenak.\nPrototipatu, inplementatu eta eskalatzea\nIrtenbide posibleak zehaztu ostean, konponbide horiek aktibatzeko fasea sartzen da; izan ere, BBK Kunan ideiak martxan jartzea eta gizartean eragin positiboa sorraraztea bilatzen dugu. Erronken konponbide horiek modelizazio-fase batetik igarotzen dira, izan dezaketen eragina balioztatzeko eta, horrela, ezarri ahal izateko.\n1916an eraiki zenetik, Ricardo Bastidaren eraikina, Casa Cuna (Sehaska Etxea), Bilbo Zaharraren erdian, erreferente bat izan da Bilbon eta Bizkaian ongizatea, aukera-berdintasuna, gizarteratzea eta eskolaurreko hezkuntza abangoardiakoa sortzeko.\nRicardo Bastidak Casa Cuna (Sehaska Etxea) eraiki zuen.\nCasa Cuna (Sehaska Etxea) erreferente bihurtu zen Bilboko eta Bizkaiko familien ongizate, higiene eta zainketetan.\nSan Antonio Casa Cuna (Sehaska Etxea) Haurtzaindegia irekitzea eta eredua Bizkaia osora zabaltzea.\nBBK-k lekua erabiltzeko ideia-lehiaketa ireki bat abiarazi zuen, eta “KUNA: muga-ekimenak asmatzeko eta garatzeko ekosistema” aukeratu zuen ideia irabazle gisa.\nProiektuaren diseinua, BBKren eginkizunera eta Bizkaiko errealitatera egokituz eragile adituekin batera BBK Kuna, etorkizunean pentsatzeko gunea, taxutzeko.\nBBK Kuna irekitzea.


Gaur, martxoaren 21ean, Bidebieta BHIko liburutegian , Mendiola Ikastexeko Lehen Hezkuntzako 5. eta 6. mailetako ikasleak izan ditugu. Bertan ipuin-irakurketa saioa egin zaie bai gazteleraz eta baita euskaraz ere eta ikasleek irakurketarekin gozatu dutela adierazi digute eta guk gaineratu behar dugu saioa arrakastatsua izan dela benetan. “Irakurtzen gozatu” saioaren bidez sortu den giroak izugarri motibatu ditu bai ipuin-kontalariak baita ikasleak ere. Saioa aurrera zihoan heinean gazteak guztiz inplikatu dira esaten zitzaien guztiarekin eta ondoren egin diren ekintzetan oso partehartzaile agertu dira.\nLehen ipuina“ La abeja haragana”(Horacio Quiroga) ozenki irakurtzea Bidebieta BHIko liburuzainak , Maite Ruizek, egin du. Bere helburu nagusia izan da ,batetik, ikasleak ipuinaren mezuaren jabe izaten laguntzea eta, bestalde, entzutearekin goza dezaten lortzea.\nOndoren egin den ekintzarekin koloretako kartulinetan dauden Kausa-Ondorio ondoko esaldiak ikasleek era egokian ipini ditzaten lortu da. Hauek izan dira esaldiak:\nBigarren ipuina, “Nagiaren basoan” (Sophie Strady), Bidebietako HNTak , Marisa Arruabarrenak, irakurri du ozenki.\nHonen helburua izan da ikasleak kontuan izatea munduan zehar zenbat baso desagertzen ari diren eta horrek zer ondorio dituen hainbat espezien biziraupenean. Nagiaren laguntzaz batetik erakutsi diegu zer egin daitekeen gure izadia zaintzeko eta bestetik saiatu gara, honekin ere, irakurketaz goza dezaten.\nIrakurketa osteko bigarren ekintza burutzeko plastikozko edalontzi bana eman zaio ikasle bakoitzari eta bertan babarrun ale bat ipini dute. Ekintza honekin bi gauza eskatu zaizkie ikasleei; bata landarean maitasun osoz zaindu ditzaten eta bestea Liburuaren Nazioarteko Egunean, landaretxoen argazkiak bidali dizkietela liburuzain eta HNTari.


Zuk ikertzen nauzu eta ezagutzen\n(Mk 8, 22-26)\nBetsaidako itsuaren sendaketa\nBetsaidara iritsi zirenean, itsu bat ekarri zioten Jesusi, ukitzeko erreguka. Jesusek itsuari eskutik heldu eta herritik kanpora eraman zuen. Begiak listuz igurtzi ondoren, eskuak ezarri zizkion eta galdetu:\n—Ikusten al duzu ezer?\nHark begiratu zuen, eta erantzun:\n—Gizonak-edo nabaritzen ditut: zuhaitzak dirudite, baina ibili dabiltza.\nOrduan, berriro eskuak ezarri zizkion begietan, eta argi ikusten hasi zen gizona; sendaturik gelditu zen, guztia garbi-garbi ikusten zuela. Etxera bidali zuen Jesusek, herrian sartu ere ez egiteko aginduz.\nNorbere nortasuna bilatzea gizaki ororen barru-barruko nahi sakona da.\nPertsonaren lehenengo nortasuna familiatik eratua datorrena da, kanpotik asimilatua dator; hartu dudana naiz.\nNerabezaroan, berriz, fenomeno garrantzizkoa abiatzen da, familiatik aldentzea da, nortasun berri bat eraikitzen hasteko, nortasun soziala. Nortasun honek zerikusi zuzena izango du bera dabilen giro sozialarekin, zer dagoen modan, zeintzuk diren erreferentzi ereduak…\nPertsona helduak zalantzan jartzen du nortasun soziala, eta nortasun pertsonala aurkitu beharko du.\nNor naiz ni? Zerk definitzen nau? Zein da nire nortasunaren ezaugarria?\nGalde ezazu zein den gaur zaren pertsona izatera eraman zaituen bide pertsonala…\nNortasun sozialetik bizi al naiz (rola betez) edo nortasun pertsonaletik?\nNi neu izan beharra sentitzen al dut, nik neuk ezarritako eskema mentalak baztertuz edo besteek niregandik espero dutenetik ihes eginez (gizartea, familia, bikotea…)?\nZu zeu izan behar horretan, nortzuk laguntzen dizute? Nortzuk eta zer egoerak egiten dizute traba?\nNor naiz ni? galderari erantzutean, autoanalisia egiteko gaitasuna lagungarri da; baina inportanteagoa da egoerek, harremanek interpela zaitzaten, eta, batez ere, Jainkoari interpelatzen uztea, aurpegiz aurpegi.\nItsuak bagina bezala bizi gara, Jainkoak berak uki gaitzan uzten dugun arte. Bere presentziak gure bizitzan bihotza aldatzen digu eta begi berriak ematen dizkigu, ikusi ahal izateko eta errealitatea sakontasunez eta egiaz ezagutzeko.\nHorretarako ezinbesteko jarrera: «Hemen naukazu, ene Jainko, irekia eta babesik gabe, aurretik ezagutzen ez dudanerako prest».\nZabal, otoi, Jauna, nire begiak\nZabal, otoi, Jauna, nire begiak,\nikus ditzaten zure bihotzaren miragarriak.\nBide-bazterrean bainago itsu,\nZu, nire Jauna, Zu ikus zaitzadan.\nZabal, otoi, Jauna, nire eskuak:\nta piztu bitzate bihotz ahulduak.\nGaitz guztien gaindi, noan Zurekin;\nhar ni eskutik, gurutzera ere joan ahal nadin.\nZabal, otoi, Jauna, nire bihotza,\nbehartsuen deian, Kristoren boza.\nAskorentzat, Jauna, Zu hila zaude;\negon nirekin: inoiz gal ez nadin pitz nigan fede.\nGurekin bidean, gurekin Jauna\nGurekin bidean, gurekin Jauna;\nzurekin bidean dena da ona.\nBihotza lasai, gozo, ez beldur, ez izu,\nJauna, bidean onez zuk garamatzazu.\nGure bide zailetan on bete zara zu,\neroriko bagina, jasoko gaituzu.\nBidea luzea da, bihotza ezinez,\ngogoa egarritan, esperantza minez.\nZu gurekin bazatoz, zeure eraginez\naurrera joan gaitezke zailtasunen gainez.\nEskerrik asko, Jauna, ona zarelako,\nbeti gure arduraz erne zaudelako.\nZure bide libre hau ez dugu lagako,\nJauna, zu beti geldi gurekin bertako.\nErnestina de Champourcín-en poema\nEgun batean begiratu zenidan, Pedrori begiratu zenion bezala…\nNire begiek ez zintuzten ikusi, baina zerua sentitu nuen\nnire eskuetara jaisten.\nA zer isiltasun-lehia bizi izan zuten gauean\nzure maitasunak eta nire desioak!\nEgun batean begiratu ninduzun, eta oraindik sentitzen dut\nnegar horren aztarna\nOraindik ere bidez noa, topaketa hura\nEgun batean begiratu zenidan, Pedrori begiratu zenion bezala.\nEne Jainko, hemen gaude\nmila galdera egiten.\nAska gaitzazu, arren, galderentzako\nirtenbide errazak bilatzetik.\nZatoz gurekin pausoz pauso.\nZutaz fio naiz, bilatzen zaituztenen gidari,\neraman handiko maitasun, ene Jainko.\nNoiz sortua: 02 Urtarrila 2017


BERRIA Aretoa sortu du kazeta honek, kulturgileei plaza bat emateko, koronabirusaren eraginez kultur ekitaldi guztiak bertan behera geratu direnez. Egunero, bi saiotan, eguerdian eta iluntzean, era guztietako sortzaileak ari dira bideo bidez emanaldiak egiten: musikariak, ipuin kontalariak, antzezleak, umoristak… Baina ez da BERRIArena izan ekinbide bakarra. Musika talde asko streaming bidezko kontzertuak ematen hasi dira; bertsolariek bertso plaza digital bat ere probatu dute; euskal hedabide ugari ari dira kultur sortzaileei aukerak eskaintzen.\nKonfinamenduaren aro honetan kulturarentzat bide berriak urratzen ari diren arren, lehendik ere badira plataforma ugari euskarazko eskaintza zabaltzen dutenak, bai umeentzat, bai helduentzat. Jolasteko, ikasteko, irakurtzeko, entzuteko, ikusteko, dantzatzeko… Baliabide sorta bat da hau, itxialdia euskaraz goxatzeko.\n• Beste argitaletxe askok ere ematen dute liburuak online erosteko aukera: Elkar, Pamiela, Alberdania, Erein, Txalaparta, Katakrak…\n• Argia astekariak Multimedia kanal bat badauka, non euskarazko ikus-entzunezko sareko produkzio oso zabala biltzen duen: dokumentalak, erreportajeak, solasaldiak, telesail digitalak… Era askotako ehunka titulu bilduta dauzka hor.\n• Dantzan.eus atarian ari dira bideo sorta bat egiten, Eutsi Dantzan izenekoa. Fandangoa, arin-arina, zortzikoa, jauziak… eta beste dantza askori buruzko jakingarriak eta ikastaro txikiak ematen ari dira horietan.


EAJ-PNV - Auzitegi Konstituzionalak Catalunyako Parlament-en Burujabetza Adierazpenaren printzipioa konstituzioaren kontrakoa dela adieraziz eman duen epaiaren aurrean EAJren balorazioa\nAuzitegi Konstituzionalak Catalunyako Parlament-en Burujabetza Adierazpenaren printzipioa konstituzioaren kontrakoa dela adieraziz eman duen epaiaren aurrean EAJren balorazioa\nAuzitegi Konstituzionalak Catalunyako Parlament-en Burujabetza Adierazpenaren lehen printzipioa konstituzioaren kontrakoa dela ezarriz eman duen epaiaren aurrean, Koldo Mediavilla EAJ-PNVren EBBko Arlo Instituzionaleko burukide arduradunak zera adierazi nahi du:\n-Epai politikoa da, ibilbide laburreko eta irekitasun demokratiko eskaseko Estatu eredu zehatz baten alde egiten duena. Europaren oraingo esparruan, espainiar estatuaren subiranotasuna baieztatzearren besteen burujabetza ukatzea oraingo Europaren ideiaren kontra dago, partekatutako burujabetzaren oinarrian eraikitzen ari den Europaren kontra, hain zuzen.\n-Herrien bizikidetza edo etorkizuna ezin da epaiz epai eraiki. Demokrazia modernoetan, hobe da elkarrizketa erabiltzea epaimahaiak erabiltzea baino. Justiziarengana jotzeko joerak argi erakusten du gaur egun Espainian elkarrizketa politikorik ez dagoela eta, elkarrizketa politikorik eza azaltzen duen arrazoietako bat da Auzitegi Konstituzionalarengana errazegi eta sarriegi jotzen dela; honen ebazpenak lehenagotik antzeman daitezke eta zentzu berean ematen dira beti.\n-EAJ-PNVk Catalunyako herriari aitortzen dio subjektu politikoa badela, euskal herriari gauza bera aitortzen dion neurrian. Ezin du, beraz, Auzitegi Konstituzionalak eman duen epaia deitoratu besterik egin. Hala eta guztiz ere, Auzitegi Konstituzionalaren epai batek "erabakitzeko eskubidea" gaur egun Espainiar Estatua osatzen duten nazioen "helburu politikoa" dela esateak suposatzen duen urrats baliodun eta esanguratsua baloratu behar dugu eta baloratzen dugu, hori baita ,azken finean EAJ-PNVk eskatzen duena, Espainiar estatuko nazioek legearekin bat eginiko prozesuen bidez "erabakitzeko eskubidea" aldarrikatzea. Sarri askotan politikariek inork baino gehiago dakitela uste dute, Espainiar Konstituzioa bera baino konstituziozaleagoak direla uste dute, eta Konstituzioaz neurriz kanpoko defentsa egiten dute, Konstituzioak berak esaten ez dituen gauzak defendatuaz . Eta, gertatzen dena gertatzen dela, Auzitegi Konstituzionalak "erabakitzeko eskubidea" aitortzen du Catalunyaren helburu politikoa den heinean, eta baita Euskadirena ere, "erabakitzeko eskubide" horren inguruan hika-mika artifiziala ematen dela ikusten ari garen aldi honetan.


Lander Camarero bilbotarrak What about Columbus proiektua abiatu du — Gaztezulo\nLander Camarero bilbotarrak What about Columbus proiektua abiatu du\nLander Camarero bilbotarrak What about Columbus proiektua abiatu du https://www.gaztezulo.eus/albisteak/lander-camarero-bilbotarrak-what-about-columbus-proiektua-abiatu-du https://www.gaztezulo.eus/albisteak/lander-camarero-bilbotarrak-what-about-columbus-proiektua-abiatu-du/@@download/image/20108129209Lander_camarero.jpg\nVital Kutxaren Gizarte Ekintzaren Krea Adierazpen Kulturala ekimenaren bekarekin hasiko da lanean Bilboko zinema zuzendari eta gidoilaria. Munduan barrena istorioak kontatzeko dauden desberdintasunak azaldu nahi ditu Camarerok. Horretarako, hiru tokitan egingo dute grabazio bana: Euskal Herrian, Indian eta Perun. Azken batean Saint Exuperyren Printze txikia obraren istorioa film labur bihurtzeko modu bana aurkeztuko dute hiru herrialdeetako taldeek.\nEuskal Herriko bertsioan Moriarti Produkzioak -'80 egunean'- taldeko Jose Mari Goenagak eta Aitor Arregik parte hartuko dute. Printxe txikiaren hiru bertsio bakarrik ez; Camarerok toki bakoitzean film laburra egiteko egingo duten lan guztia, urratsez urrats, jasoko du.\nCamarero duela 29 urte jaio zen, Ikusentzunezko Komunikazioa ikasi zuen Nafarroako Unibertsitatean, gidoilari eta muntatzaile egin du lan ETBn eta zenbait film laburretan.


Kalitatezko eskola publikoaren alde mobilizatuko gara Iruñean | LAB SINDIKATUA\nIrakaskuntza Hezkuntza Kalitatezko eskola publikoaren alde mobilizatuko gara Iruñean\nNafarroako Irakaskuntzako bederatzi sindikatuok hezkuntza itunaren negoziazioen alde egiten jarraitzen dugu, eta larunbaterako antolatua dugun manifestazio bateratua egiteko arrazoiak azaldu ditugu gaur. Iruñeko autobus geltoki zaharretik irtengo da manifestazioa, 18:00etan.\nHEZKUNTZA PUBLIKOAREN INTERSINDIKALEKO PRENTSAURREAREN KOMUNIKATUA:\nOtsailaren 16an, hezkuntza kalitatearen hobekuntza lortzeko itunaren negoziazioak hautsi ondoren, ia urtebete igaro eta gero, hezkuntza publikoko sindikatu guztiok elkarrekin gabiltza mobilizazioak eta asanbladak egiten ikastetxeetan (70 baino gehiago), delegatuen elkarretaratzeak eta prentsaurreak. Oraingoz, 64 ikastetxek igorri diote atxikimendua Departamentuari gure aldarrikapenekiko. Gauza bera adierazi dute guraso elkarteen hiru fedarazioek: Britila, Herrikoa eta Sortzen.\nBestalde, talde parlamentario guztien hezkuntza arduradunekin harremanetan jarri gara, hezkuntza publikoaren finantzaketa bermatuko duen legegintzako ekinbidea abian jartzea proposatzeko. Horrela, berehala eta modu gehikorrean, handituko lirateke diru partidak xede honekin, sare publikoaren kalitatea bermatzeko.\nSindikatuen ekintzei eta mobilizazioei esker, martxoaren 27an berriz ere erdietsi da negoziazioari ekitea. Hala ere, apirilaren 27ko mahai sektoriala izan arte ez dugu jaso Hezkuntza Departamentuaren proposamen zehatzik, negoziazioa askatzeko abiapuntu gisa erabiltzeko. Gainera, apirilaren 30ean berean bidali zuten idatziz. Aurreko mahai sektorialaren ondoren informatu genuen bezala, kontseilariak konpromisoa hartu zuen finantzaketa eta egokitze juridikoa bilatzeko Bigarren Hezkuntzako orduak leheneratzeko 19-20 ikasturtean; baina, oraingoz, asmo hutsak besterik ez dira, aurrekontu zuzkidura bermatu gabe. Halaber, dio ikasturte honetan ezinezkoa bada, hurrengoan eginen dela, lehen esan zen bezala, ondoko legegintzaldian. Orobat, Departamentuak adierazi du prest dagoela irizpide berri eta hobeak erabiltzeko irakasleen ordezkapenak egiterakoan, baina ez du zehaztu zertan gorpuztuko den hobekuntza hori. Hurrengo mahai sektoriala bihar izanen da, maiatzaren 4an. Bertan saiatuko gara argitzen proposamenak ba ote duen berme aski negoziatzen jarraitzeko.\nTamalez, Departamentua ahalegindu da jendea nahasten eta geldiarazten. Ikastetxetara igorri ditu, bai, berri borobil batzuk, ustez: ratioak gutxitu direla 16-17 ikasturtean; ordezkapenak doitu dira teknikoki ahal zen guztian eta zuzeneko irakaskuntzaren orduen gutxitzea 18-19 ikasturtean hasiko dela. Jakina, hori ez da egia kasu guztietan.\nGobernuak iragarri du aurreko legegintzaldietan ezarritako murrizketak irauliko dituela ituna izan edo ez, sindikatuen ekinbidea alferrikakoa delakoan. Hitzarmena nahitaezkoa da, erabat, konpromiso zehatzak hartzeko eta ez alde bakarreko erabaki bidegabeak, lan baldintzei eta hezkuntzako lehentasunei dagokienez, eta edukitzeko legezko tresna bat, haiek betetzera behartuko dituena.


Chock NS2589 (Bulwark muntatuta) Hornitzaileak eta fabrikatzaileak - Txinako fabrika - LIG Itsas Makineria\nChock NS2589 (Bulwark muntatuta)\nChock NS2589 (Bulwark muntatutako)Itsas txock, â€œbulwark muntatutako txockâ€ ere deitzen zaie, amarratzeko sokaren posizioa kontrolatzeko erabiltzen diren zorro itxiak dira. Forma biribilak edo obalatuak izateko galdatua dago.\nItsas txolak, â€œbaluartean muntatutako zorroa”, ainguratzeko sokaren posizioa kontrolatzeko erabiltzen diren zorro itxiak dira. Forma biribilak edo obalatuak izateko galdatua dago.\nNS2589 Mooring Chock altzairu fundituz egina dago. Bere gainazala leuna da, buradurarik edo ertz zorrotzik gabe, eta horrek amarratzeko sokaren marruskadura murrizten laguntzen du. NS2589 itsas-zuloa baluartean muntatuta dago. Aukerako bi dimentsio nominal ditu. Zuk badaGure zorroak interesatzen bazaizkizu, jar zaitez gurekin harremanetan.\nEredu mota: NS2589Mooring Chock\nAraua: NS 2589\nDimentsio nominala (mm): 300 * 250.400 * 250\nZiurtagiria: CCS, DNV, ABS, BV, LR, MILL\nNS2589 amarratze-zuloaren marrazkia:\nHot Tags: Chock NS2589 (Bulwark muntatuta), Txina, fabrikatzaileak, hornitzaileak, fabrika, Txinan egindakoa, aurreratua, kalitate handikoa, erosi, kalitatea, prezioa, prezioen zerrenda, aurrekontua\nbaluartea muntatutako zorroa


Bizikidetzari buruz hausnartzeko saioak Andoainen - Noticias de Gipuzkoa\nBizikidetzari buruz hausnartzeko saioak Andoainen\nOtsailaren 8an 'Zubiak' dokumentala ikusteko aukera izango da eta otsailaren 15ean antzerki foruma iragarri dute\n– m. san sebastian 30.01.2021 | 00:41\nAlderdietako ordezkariak jardunaldien aurkezpenean. Argazkia: N.G.\nAndoain – Andoaingo Bizikidetza Mahaiak Memoria eraikitzen jardunaldiak antolatu ditu. Bi ekitaldi iragarri dituzte; lehena, otsailaren 9an egingo den dokumentalaren proiekzioa eta bigarrena, otsailaren 15erako antolatu den antzerki foruma.\nAlderdi guztien ordezkaritzarekin osatutako Bizikidetza Mahaiare-ntzat, ezinbestekoa da herritarren parte-hartzea sustatzea bizikidetza osasuntsua, demokratikoa eta memoria partekatua eraikitzeko orduan, Andoaingo bizikidetza eta memoria politiketan lan egiten eta sakontzen jarraitzeko konpromisotik abiatuz. "Bakearen eraikuntzak den-denok behar gaitu, eta horretarako askotariko ideia, bizipen eta hausnarketak konpartitzeko espazio irekiak eskaintzea da gure betebeharra", azaldu du Maider Lainez alkateak aste honetan alderdi guztietako ordezkariekin batera egindako aurkezpenean.\nEkimenak Helburu horretatik abiatuz antolatu dituzte Andoainen azken urteotan ekimen publiko ezberdinak.\nHala, aurten Memoria eraikitzen izenburua daramaten jardunaldiak antolatu dituzte eta bi ekintza iragarri. Alde batetik, otsailaren 9an, 18.30ean, Zubiak dokumentala ikusteko aukera izango da Basteron eta proiekzioaren ondoren, bertako protagonista den Maixabel Lasarekin solasaldia izango da.\nBeste alde batetik, otsailaren 15ean, 18.30ean, Eta hik zer? antzerki foruma antolatu dute Basteron. Ekarbizitzan sakontzeko esperientzia bat da eta herritarrak gonbidatu dituzte parte hartzera. Egoera zehatz eta oso ezagunak irudikatuko dira sei pieza ezberdinetan. Ondoren, nahi duenak, proposamenak egiteko aukera izango du egoera horiek hobetzeko. Parte hartzeko beharrezkoa izango da izen-ematea (adierazi hizkuntza): m.lizarralde@baketik.org / 605 718 297.\n"Esperientzia ezberdinetatik ikasiz gure elkarbizitza aberasteko aukera hau aprobetxatzera anima-tzen ditugu datozen egunetan andoaindar guztiak", adierazi du alkateak.


Borrokatu - Askekintza\nBeste animaliei egiten diegunaz informatu ondoren bi aukera dauzkagu: zapalkuntzaren aurka borrokatu edo ez-ikusiarena egin eta guztia ahaztu. Injustizia horrekin amaitu nahi baduzu jarraitu irakurtzen.\nLehenik eta behin, arazoaren parte izateari utzi behar diogu eta horretarako esplotatzen dituztenei finantzatzez uztea ezinbestekoa da. Hori dela eta, hona hemen zenbait adibide industria horien konplize izateari uzteko:\nAnimalia jatorriko produkturik gabe elikatu. Horrek, haragia, arrautzak, arraina, esnekiak edo eztia bezalako produktuak baztertzea dakar. Guztiz osasungarria eta erraza da.\nAnimalietan esperimentatutako produktuak ekidin\nHala nola: garbiketarako produktuak, higienerakoak, makillajea, medizinak, konpresak edo zenbait droga. Aukera baduzu zuk zeuk egin itzazu. Baina, erostea erabakitzen baduzu, esperimentatuta dauden ala ez begiratu.\nEz jantzi larru, artile, zeta, ile edo lumekin\nEtiketetan agertzen diren konposizioei begiratzea besterik ez duzu jantzi bat zerez egina dagoen jakiteko.\nEz joan zoo, zirko, akuario edo antzekoetara\nGurean mila modu ezberdin ditugu inor gatibutasunean izan gabe dibertitzeko eta animaliez ikasteko: pelikulak, antzerkiak, dokumentalak, argazki-galeriak, kontzertuak eta abar luze bat.\nAnimaliak erabiltzen dituzten ekintzak baztertu. Hala nola: bigantxak, arrantza-txapelketak, idi-demak, zaldi-karrerak edo ehiza txapelketak. Normalean ez da ordaindu beharrik izaten, baina, bertara joanda ekintza babesten ari gara eta gure onarpena ematen diogu. Boikotak ez dira beti ekonomikoak, presentzialak ere izan daitezke, kasu honetan egin beharrekoa bezala. Batu zaitez gurekin Festak Ospatu Animaliak Askatu kanpainara eta ikusi hemen zergatik borrokatzen dugun.\nEz erosi, adoptatu\nErostean, norbanakoa produktu bihurtzen ari gara eta haien bizitzekin aberasten direnak finantzatzen ditugu, haztegietako esplotazioa iraunaraziz. Bitartean, bizitza berri bat hasteko adoptatuko dituen norbaiten zain daude txakur, ahuntz, untxi, katu, oilo, behi edo txerriak.\nLaburbilduz, Izan Begano\nAnimaliak errespetatzeak, nahitaez, begano izatea eskatzen baitu. Horren harira, beganismoa arazoaren parte ez izateko tresna dela esango genuke. Gainontzeko animaliekiko elkartasunean oinarritzen den jarrera. Eta sekula ez da aukera pertsonala denik ulertu behar. Izan ere, gure ekintzekin gutaz haratago eragiten dion norbanakorik bada, ezin dezakegu aukera pertsonala denik esan. Argiago azalduz, guk urdaiazpikoa jateak eragin zuzena du txerriarengan, beraz ez da aukera pertsonal bat urdaiazpikoa jan edo ez jatea.\nHasiera batean, gure egunerokotasunean oso errotuta ditugun praktikak edo ohiturak alde batera uztea zaila izan daiteke. Horregatik garrantzitsua da gure praktika horiek besteengan dituzten ondorioak gogoan izatea. Horrez gain, ingurukoen ezjakintasuna eta gizartearen presioak gure aldaketa zaildu dezaketen beste faktore oso ohikoak dira. Hori horrela, hauen aurrean lasaitasunez ideiak garbi azaltzeko gai izatea garrantzitsua izan daiteke.\nBeganismoa animalien askapenean aurrera pauso bat da, baina, arazoaren parte izateari uztea ez da nahikoa animalien esplotazioarekin amaitzeko. Horretarako haratago joan behar dugu eta egoeraren larritasunaz kontziente izanik, animalien askapena serioki hartu.\nBakoitzak gaitasun, jakinduria edo lehentasun batzuk ditugu. Horregatik, garrantzitsua da gure izateko erarekin bat datorren parte hartzeko era bilatzea. Horrela, guretik onena emateko gai izango gara; gurekin bat ez datozen gauzak eginez frustratu beharrean. Guk uste baino askoz gehiago egiteko gai gara inorengan edo ezerengan delegatu gabe. Izan ere, gure kabuz ezer egiteko gai ez garela pentsatzeko hezi gaituzte, baina, martxan jartzen zaren momentuan, hori geldirik egoteko sartu diguten ziri ustela besterik ez dela konturatzen zara.\nBorroka honen parte izateko modu asko daude. Guztiek egiten dute beraien ekarpena, guztiak dira garrantzitsuak eta guztiak behar ditugu:\nBadira industrietan sartzen direnak, hormek ezkutatzen duten errealitatea dokumentatzeko. Barruan gertatzen dena ikusi ahal izateko gure begiak dira.\nBadira, errealitate hori ezagutzera emateko web orriak, liburuak, hitzaldiak, jardunaldiak, fanzineak, blogak, pegatinak, kartelak edo bururatzen zaien edozer egiten dutenak beste animalien egoera zabaltzeko.\nBadira, gero eta diskurtso antiespezista landuago eta aberatsago bat pentsatzera eta egitera denbora eta esfortzua jartzen diotenak. Ikertuz eta informatuz, espeziean oinarritzen diren nagusitasun ideia horien zitalkeria eta funtsik eza agerian uzten dutenak.\nBadira, esplotazio zentroetara sartu eta bertan esklabo daudenak askatzen dituztenak. Momentuan giltzapearekin amaitu eta ordura arte ukatua zitzaien bizitzeko aukera berri bat ematen dietenak.\nBadira, kaleetan, esplotazio zentroen ateetan, beste animalien inguruan erabakiak hartzen diren lekuetan, beharrezkoa den edonon eta uneoro protestatzen dutenak. Batzuetan animalien egoera ikustarazteko, beste batzuetan esplotatzaileei oztopatu eta enbarazu egiteko.\nBadira animaliak errespetatzeko beganismoa sustatzen dutenak: ezagutzera emanez, jantokiak eginez, errezeta gidak prestatuz edo modu osasuntsuan animalia jatorriko ezer jan gabe nola elikatu erakutsiz.\nBadira esplotazioaren errefuxiatuentzat, santutegi izeneko oasi txikiak sortzen dituztenak. Bertan animalien beharrak bermatzen dituztenak, haien bizitzetan gozatzeko aukera izan dezaten.\nBadira, estatuaren eta esplotazio lobbyen errepresioa pairatzen duten aktibistei laguntza emateaz arduratzen diren elkartasun taldeak. Protestak egiteak, erreskateek, sabotajeek, ikerketek edo kanpaina batean parte hartzeak isunak edo kartzela zigorrak ekar ditzazkete.\nZu ez bazara, nor? Gaur ez bada, noiz?\nBeraz bistakoa da, lagunekin, bakarrik edo Askekintza bezalako talde bateko kide izanda, bururatzen zaizkigun era adina daudela Animalien Askapena aurrera eramateko.\nGainontzeko animaliei sufriarazten diegunak ez du etenik. Mundu osoko hiltegi, granja, laborategi edo zoo bakoitzean esklabo dauden milioika animaliek aske izan nahi dute. Ezin ditugu bakarrik utzi, zure laguntza behar dute.\nTestuko zenbait zati Tras Los Muros-en, Refugiados (2015) liburuan agertzen den hitzaurretik itzuliak izan dira.


Ezagutu "Naturanitzean gozatzen" programa berria - Sakanako Mankomunitatea\nNaturaz gozatu nahi duzu pertsona anitzen artean? Ziur zure gustuko plana aurkituko duzula Mankomunitateko kirol zerbitzuak eta Anitzartean, aniztasun zerbitzuak elkarlanean antolatu duten eskaintza honetan. Momentu ezin hobea da naturan ariketa eginez gozatzeko, kirol-praktika berriak ikasteko, natura maitatzeko modu anitzak ezagutzeko eta lagun berriak egiteko; horiek guztiak Sakanako txoko ederretan barrena.\nIkusi hemen egitaraua euskaraz PDFan\nIkusi hemen egitaraua frantsesez eta arabieraz PDFan\nIkusi hemen egitaraua gazteleraz eta ingeleraz PDFan\nUrtarrilak 24 Ipar Martxa Uharte Arakilen zehar\nIpar Martxaren teknikaren ikastaro labur bat eta 3 orduko ibilbidea\nMakilik ez baduzu, utziko dizkizugu\nPrezioa: 15 € (12-25 urte bitartekoak edo 65 urte baino gehiagokoak: 10 €)\nEuskaraz izango da, eta norbaitek ez badu ulertzen erdararaz azalduko zaio.\nOtsailak 14 Ipar Martxa Ergoienan zehar\nEuskaraz izango da, eta norbaitek ez badu ulertzen erdaraz azalduko zaio.\nMartxoak 14 Martxa Morea. Batueko eta Belengo iturriak\nEkarri zerbait morea jantzita\nEuskaraz izango da, eta norbaitek ez badu ulertzen erderaz azalduko zaio.\nMartxoak 28. Mendi ibilaldia familia artean. Trikuharriak eta euskal mitologia ezagutuko dugu.\nAralar. 3-4 orduko iraupena. Zailtasuna: Erreza.\nPrezioa: 10 € (12-25 urte bitartekoak edo 65 urte baino gehiagokoak: 5 €.\nFamilia 20 € / Guraso bakarreko familia15 €).\nApirilak 25. Mendi ibilaldia familian. Artzainen bizimodua ezagutuko dugu.\nAlli edo Sarabe. 3-4 orduko iraupena. Zailtasuna: Erreza.\nEuskaraz nagusiki, ulertzen ez duenari, itzuliko zaio.\nMaiatzak 16. Orientazioa proba Urbasan. Mapen eta iparrorratzen erabilera ikasteko.\nMendian ibiltzera ohituta dauden pertsonei zuzendua dago.\nZailtasun txikia. 12 km. 4-5 ordu\nPrezioa: 20 € (12-25 urte bitartekoak edo 65 urte baino gehiagokoak: 15 €)\nEkainak 6, Naturaren hizkuntza ikusi eta ezagutu.\nOinutsik, zapatarik gabe, Sakanako hariztian. Zer izkutatzen dute ibaiko harriek?\nNaturaren hizkuntza ikasi eta ezagutzea. Nola sortu babesleku bat basoan, nola bereizi animalien aztarnak, nola orientatu naturan. Lorategi erraldoia, haritzez eta txoriz betea. Eroritako haritza edo esploratzeko bidezidorra. Piztu zentzumenak eta irudimena!\n8-12 urte artekoentzat eta adin hauetako seme-alabak dituzten helduentzat.\nIbilbide egokitua: Umeen aulkitxoekin joateko modukoa\nFamilia 20 € / Guraso bakarreko familia15 €).Ekainak 26/27.\nEkainak 26-27, Lo egitera mendira.\nBiziraupen tailerra. 16-18 urte bitartekoei. Prezioa 25 euro. Ekainaren 26ko\n15:00etatik 27ko 13:00etara.\nDerrigorrezkoa da izena ematea, leku mugatuak daude (gutxienez 6 eta gehienez 12).\nLekuak izena eman bezala beteko dira.Izen emate epea: Jardueraren aurreko asteazkena.\nSegurtasun neurriak kontuan izan eta bermatuko dira.\nAniztasun funtzionala duzuen pertsonak ere parte hartzea nahi dugu. Deitu eta aukera onenak aztertuko ditugu.\n948464866 kirolak@sakana-mank.eus eta anitzartean@sakana-mank.eus\nOharra: Elurraren egoera ona denean, erraketekin ibilbidea antolatuko dugu.\nAntolatzailea: Sakana Mank\nLaguntzailea: Eduka Natura\nErantzunak desaktibatuta daude Ezagutu “Naturanitzean gozatzen” programa berria sarreran\n← Pello Reparazekin solasaldia otsailaren 3an\nMartxoaren 26a arte aurkeztu daitezke lanak Nanoipuin lehiaketara →


KANOA URUMEA IBAIAN\nUmeak (14-17): 49€\nUmeak (7-13): 35€\nKanoan ekintza gidatua\nSagar zuku dastatzea\nDonostia eta bere ingurua ezagutu Sagardoaren ibaiaren bitartez! Donostiak historia asko duen ibai bat du: Urumea, hamarkadetan zehar Sagardoaren ibaia bezala ezagutua. Kirola, gastronomia eta euskal kultura lotzen dituen benetako proposamena. Kanoaren ekintza hasiko dugun lekua Donostiako Loiola auzoa izango da, bertan gure irakaslearekin elkartuko gara. Bukaeran euskal sagardotegi tradizional bat bisitatuko dugu, "txotx" erritualari jarraiki, sagardotegiko menu tradizional batekin batera gure upategietan sagardoa dastatuz.\nDonostiako Loiola auzoan elkartuko gara. Begiralearen argibideen ondoren, errekara jaitsiko gara, eta han kanoa jarduera egingo dugu ordu eta erdiz. Eguna borobiltzeko sagardotegi batera joango zarete sagardoa dastatzera eta menu tradizionala jatera.\nBakailao frititua piperrekin\nGutxieneko taldea: 4 pertsona. Gehieneko taldea 29 pertsonakoa.\nTaldeentzako tarifak kontsulta egin: info@sagardoa.eus\nOrdutegia: Urtarriletik abendura. Asteartetik larunbatera: 11:00.\nBeste hizkuntza edo ordutegiak egin kontsulta: info@sagardoa.eus\nKanoan ibiltzeko: Loiolatarra kalea, 9. Barrio Loiola, 20014 Donostia, Gipuzkoa.\nSagardotegia aukeran: Lizeaga/ Petritegi\nBeste elkargune edo sagardotegi baterako egin kontsulta: info@sagardoa.eus\nZerbitzu osagarriak: Beste zerbitzuak kontsultatu.\nHelduak: 62€ | Umeak (14-17): 49€ | Umeak (7-13): 35€


"Memoriaren Plaza" ekimen ibiltaria Eibarrera iritsiko da — Eibarko Udala\n"Memoriaren Plaza" ekimen ibiltaria Eibarrera iritsiko da\nErakusketa ikusgai egongo da Untzaga plazan maiatzaren 16tik 22ra arte. Helburua da Euskadin azken urteotan gertatutakoei buruzko lekukotzak biltzea eta azaltzea, memoria plural eta partekatu bat eraikitzeko asmoz\nEibarko Alkateak, Miguel de los Toyosek, Udaleko alderdi politikoetako ordezkariekin batera, eta Aintzane Ezenarrok, Gogora Institutuaren zuzendariak, "Memoriaren Plaza" Eibarren izango duen programazioa aurkeztu dute gaur, maiatzak 10, Eibarko Udaletxean. Herritarrek parte hartzeko proiektu bat da; helburua da Euskadin azken urteotan gertatutakoei buruzko lekukotzak biltzea eta azaltzea, memoria plural eta partekatu bat eraikitzeko asmoz. Erakusketa ikusgai egongo da Untzaga plazan maiatzaren 16tik 22ra arte.\nAurkezpenean Miguel de los Toyos alkateak hauxe adierazi du: “Eibarko Udalak urte asko darama memoria historikoaren arloa lantzen, eta beti egin du ihes gorrototik eta mendekutik, justiziaren eta aitortzaren bidea jorratuz."\n“Gerrako umeak” bezalako proiektuak garatu ditugu, ikerketa sakon bat abian jarri ondoren ondutako proiektua, Eibartik atera eta Ingalaterra, Belgika, Frantzia edo Errusiara bidali ziren Eibarko 208 ume haien izenak eta ibilbidea aztertuz, gure herriko kaleetan ume haien argazki erraldoiak jarri eta hain ezaguna ez zen gure herriko historiaren atal hori jendeari ezagutarazteko erakusketa kalean bertan eginda. Joan zen urtean, Arraten Eibarko Gerra Zibilaren Interpretazio Zentroa ireki genuen, gerra sasoian gure herrian gertatu zena hiritarrei ezagutarazteko.\n"Ildo horri jarraitu nahi diogu, eta gure ustez, “Memoriaren Plaza” aukera ezin egokiagoa da iraganean egindako hutsune eta errakuntzak etorkizunean berriro ez egiteko".\nMemoriaren Plaza proiektuaren fase ibiltariak lau helburu ditu: memoria jendarteratzea eta partekatzea, erakusketa baten bitartez, eta guztion artean eraikitako gogoeta sustatzea; herritarrei beren memoria-lekukotza uzteko espazio bat eskaintzea; memoriak udalerrien eremuan lantzea, eta dinamikak sustatzea iraganari buruzko gogoeta kritikoak partekatzeko eta Gogora Institutua ezagutaraztea eta herritarrengana hurbiltzea.\nErakusketa guneak izango dituen tokiak honako hauek dira:\nProgramazioari dagokionez, maiatzaren 16an, 18:00etan erakusketaren irekiera ekitaldia izango da; maiatzaren 17an, 19:00etan, “Eibarko memoria hurbila” mahai-ingurua izango da alkate-ohi eta alkateartekoekin; maiatzaren 19ean, 19:00etan, Eibarko memoria historikoari buruzko hitzaldia eskainiko du Jesus Gutierrez historiagileak.\nMemoriaren Plaza 2015eko ekainean hasitako ekimen bat da. Batetik, herritarren zuzeneko testimonio eta emozioak biltzean datza; bestetik, memoriari buruzko elkarrizketa bat hastea hainbat eztabaida taldeen artean. Orain arte, erakusketa ibiltaria Bilbon, Durangon, Tolosan eta Gasteizen egon da.


Urtea hasi formakuntzekin! – Bizi !\nOstiraleko Artikuluak: 2022ko urtarrileko 7ko hautua!\nKlima gaiaren jendarteratzeko tailer jostagarria – Larunbata, 2022ko urtarrilaren 22a\nUrt 08 2022\nUrtea hasi formakuntzekin!\nFiled under Erabideak, Harrera, Informatu – Formakuntzak\nHasteko eta bat, 2022 urtearentzat, agiantzarik hoberenak!\n2022. urtea ongi hasteko, balios diren gai ezberdinei buruzko hainbat formakuntza saio proposatzen ditugu, izan dadin gai tekniko zehatzetan gaitasunak indartzeko, edo zure militante kultura pertsonalarendako.\nAhal bezain bat arlotan borrokak irabazteko anbizioa duen herritar mugimendu gisa, ezinbestekoa da guretzat ahal bezainbat jende formatzea gai erabakigarri hauetan!\n* Herriarteko Hirigintza Tokiko Planari buruzko 2 formakuntza. HHTP-k, hirigintza arauak dira, gure lurraldearentzat funtsezko erronkak direnak, etxebizitza eta mugikortasun arloan… eta gaur egun herriko etxe ainitz arau hauen berrikusten edo idazten ari dira. Gure mugimenduarentzat ezinbestekoa da gai hauen inguruan ahal bezainbat jende formatzea, borrokak epe labur eta ertainean irabazten ahal dira! Beraz, hitzorduak emanak zaizkizu:\n– Urtarrilaren 18an, asteartearekin, 19:00etatik 21:00etara CADEko Martine Bouchet eta Jean-Pierre Bollet-ekin, tresna horri buruzko beren esperientzia baliosa aurkezteko, adibide zehatzen bidez.\n– Otsailaren 1.ean, asteartearekin, 19:00etatik 21:00etara hirigintzan aditua den BIZIko Koordinaketako kide batek gaur egun martxan diren HHTP-en erronkak aurkeztuko dizkigu eta lege arloan diren berritasunak, gehiengoarentzat erosteko gisan diren etxebizitzen (SRU legea) eta “Zero Artifizializazio Garbi” ibilbidearen arteko oreka, eta tokiko mailan landuak izaiten ari diren HHTP-en arloan irabazten ahal diren borrokak.\nIzena emateko: https://forms.gle/kCzj7k7nJ8uHvsHC6\n*Formauntza bat HPTA (Herriarteko Publizitateari buruz Tokiko Araudia)-ri buruz. HPTA hauek herriarte mailako araudiak dira, eta bertan iragarki-pantailen mugen inguruan erabaki asko hartzen dira. Esperientziak erakutsi digu posible dela HPTA hauen eraikuntzan hartuak diren erabakietan presioa egitea gai honetan mobilizatuak eta formatuak diren herritarrei esker! Alta, BAB, Bidarte eta Bokale inguruko HPTA bat plantan eman du berriki hiriguneak eta herri galdeketa apirilean egitekoa da. Horrez gain, Euskal Elkargoak Ipar Euskal Herriko 158 Herriak konduan hartuko dituen HPTA berria plantan eman du berrikitan.\nOtsailaren 29an, larunbatez, 10:00etatik 16:00etara Antipub RAP (Publizitatearen Erasoen kontrako Erresistentzia) elkarteko Thomas Bougenot-ek formakuntza-ekintza egunaren karietara, ekiteko gakoak emanen dizkigu. Hara egitaraua:\n– 10:00-13:00: Formakuntza\n– 13:00-14:00: Bazkaria\n– 14:00-16:00: Ibilaldia hirian zehar, praktikatzeko.\nIzena emateko: https://forms.gle/jw88FwnRYVhbjBeu6\nFormazio horiek guziak Manu Robles Arangiz Fundazioan eginen dira, Baionako Kordelierren karrikako 20an, osasun baldintzak errespetatuz eta toki kopurua mugaturik.\nBeste formazio batzu plantan emanak izanen dira datozen asteetan, ondorioz adi egon zure emailei!


Drummers - Sakana - Guaixe.eus\nRicardo Areta Urrestaratzu 2019-03-08 08:15\n“Emakumeek ez dute danborra jotzen…” Hauxe izan zen 60. hamarkadan Karen Carpenter-ek jaso zuen erantzuna ikastetxeko orkestran musika tresna aldatu nahi zuela eta bateria jotzen hasi nahi zuela esan zuenean. Azkenean, lortu zuen. Danborren aurrean eseri zen eta ez da sekula altxatu. Handik gutxira The Carpenters osatu zuen Richard bere anaiarekin. 1969tik 1979ra lehen salmenta postuetan izan ziren. Karenek bateria jotzen duen abilezia historiako bateria-jole handienek goraipatua izan da, Karen bera ere erreferentziazko bateria-joletzat ezagutzen delarik.\n80. hamarkadak talde eta estilo leherketa utzi zigun arren, 90. hamarkadan, oraindik ere, harrigarria suertatzen zitzaigun Lenny Kravitzen atzean, musika taldearen ibilbidea posiblea eginez, emakume bat ikustea. Bera Cindy Blackman da eta ez da bitxia, emakumeak bateria-jole izatea ohikoena ez delako soilik, baita bere jotzeko moduaren bitartez igortzen duen indarrarengatik ere. Argi uzten du nork agintzen duen. Rockera itzela izateaz gain, bere benetako estiloa Jazza-a da. Bere izenpean sinatu eta lideratzen duen hainbat disko ditu estilo honetan.\nBeste talde handi bati erritmoa jartzen Sheila E. da. Hasieran baxua eta gitarra jo izan zituen arren, bateria eta perkusioa dira bere ingurune naturala. Urtetan, NEW POWER GENERATION-eko zuzendaria izan da, Prince laguntzen zuen musika taldearena. Ibilbide luzea du musikaren munduan eta hainbat artistarekin kolaborazioak egin izan ditu: Gloria Estefan, Lionel Richie, Ringo Star, Beyoncé…\nEgia esateko, ez da batere erraza emakume bateria-joleak aurkitzea. Industria musikalaren barruan %80 gizonezkoa da eta %20 emakumezkoa. Datu honek hainbeste lan hartzen ditu, teknikariak, ordezkariak, backliners, eta abar. Baina… emakumezkoentzako eta gizonezkoentzako musika-tresnak daude edo guk sortzen dugu bereizketa hau? Inguruko musika eskolek prestatzen dituzten jaialdietan neskak pianoan eta mutilak baterian eserita ikusten ohi ditut. Baina haurrak nire lokalera etortzen direnean, guztiek, neskek zein mutilek, bateria jotzea aukeratzen dute, beste musika tresnak baztertuz. Argi dago lagunen aukeraketak pisua izaten duela, baina ez gara aukeraketa hau etxetik ere behartzen ari?


«Oinarrizkoa da komikia hezkuntzako curriculumean sartzea» - Fernando Tarancon | Elkarrizketak | 7K - zazpika astekaria\nRaul Bogajo, argazkiak: Endika Portillo I Foku\n«Oinarrizkoa da komikia hezkuntzako curriculumean sartzea» - Fernando Tarancon\n«Pedagogia egiten saiatzen gara gure bezeroekin; bihotzez egiten dugun lana da gurea. Guk ez ditugu komikiak saltzen, guk bezeroak egiten ditugu»\nBadirudi, ordea, merkatuak gainezka egin duela hainbeste argitalpenekin. Magnum agentziako editore Jimmy Foxek 2010ean zioen «diarrea bisuala» zegoela web orrialdeetan zegoen gehiegizko argazki kopuruagatik. «Diarrea editorial» bat ere bada?\nBi elementu daude hor. Fontcubertak dagoeneko hitz egin zuen ikus-entzunezkoen gaindosiaz; zioenez, hamar urteko epean lehen pertsona batek bizi osoan kontsumituko lukeen ikus-entzunezko kultura guztia kontsumitzen dugu egun. Hori horrela da. Baina kultur merkatuak beste kontu bat dira eta hor oreka aurkitzea oso zaila da. Adibidez, Joker liburu denda zabaldu genuenean, maila ekonomiko ertaineko pertsona batek argitaratzen ziren komiki guztiak eros zitzakeen, eta hori ez da oso normala. Lehen oso gutxi argitaratzen zen eta merkatua oso txikia zen. Orain, berriz, bai hitz egin daiteke gainekoizpenaz, baina oreka oso zaila da. Teknikoki gaur egun askoz errazagoa da editatzea, baina merkatua asko zaildu da.\nHoni buruzko guztia: KOMIKIARI EMANA


erabili.eus/ Lanbide liberalentzako katalogoarekin arlo sozioekonomikoa osatu du EBPN-k\nHemen zaude: Sarrera » Euskara Patronatuaren plangintzak » Gurien » Lanbide liberalentzako katalogoarekin arlo sozioekonomikoa osatu du EBPN-k\nLanbide liberalentzako katalogoarekin arlo sozioekonomikoa osatu du EBPN-k\n2007-02-07 / 10:36 / Mailo Oiarzabal - DIARIO VASCO LANBIDEAK\nLanbide liberalentzako hizkuntza zerbitzuen katalogoa argitaratu du Euskara Patronatuak. Zuzenbidea, osasun pribatua, eraikuntza eta garraioa, landu diren arloak.\nAzpeitiko Udalak lan-mundura zuzendutako euskara zerbitzu sorta berria prestatu du. Atzo (2007-02-02) aurkeztu zuten Udal Euskara Patronatuan lanbide liberalei zuzendutako katalogo berria, arlo horri begira osatu den lehendabizikoa. Aurrez merkataritzan eta enpresetan abian jarritako ekimenekin bat egingo du lanbide profesionalei bideratutako plangintza horrek eta horrela, Patronatuaren zuzendari Patxi Sáezen hitzetan, «Euskara Biziberritzeko Plan Nagusiaren (EBPN) barruan legealdi honen hasieran planeatutakoaren azken pausoa» eman du Udalak, bai behintzat herriko arlo sozioekonomikoan euskararen erabilera normalizatua sustatzeari dagokionez.\nLau arlo nagusi\nLanbide liberalei zuzendutako ekimena gauzatzerakoan lau arlo nagusi hartu dituzte kontuan Euskara Patronatuan: zuzenbide arloko profesionalena (abokatuak, prokuradoreak, aholkulariak...), osasun arlo pribatuarena, eraikuntzarena (arkitektoak, aparejadoreak, injeniariak...) eta garraioarena (taxistak, garraiolariak...).\nKatalogoan jaso dituzten zerbitzuak ere lau arlo horien arabera sailkatu dituzte. Zuzenbide arloko profesionalentzat, adibidez, euskarazko lege-testuak edota hiztegiak eskainiko dituzte. Osasun arlo pribatukoei dagokienez, liburu eta bestelako materialez gain, euskaltegian ikastaro bereziak egiteko aukera eskainiko zaie. Medikuntza orokorra, espezialitateak... Lanbide bakoitzari egokitutako ikas-materialak daude horretarako, HABEk sortutakoak.\nEskaintza berezituaz gain eskaintza bateratua ere jasotzen du katalogoak, hala nola kartelak edo itzulpen eta aholkularitza zerbitzuak. Zerbitzuok, beste arloetako profesionalei eskaintzen zaizkien bezala, dohainikakoak dira.\n70 profesional inguru\nKatalogoa aurkeztu ondoren, orain argitalpen berria eta bere edukiak lanbide liberaletan ari- tzen direnei eskaintzea izango da hurrengo urratsa.\nAna Mendizabal Euskara ba- tzordeburuak azaldu zuenez, «banan-bana aurkeztuko diegu profesionalei katalogo hau». Datorren astelehenean bertan hasiko dira bisitak egiten Euskara Patronatutik. Guztira, ekimen honekin Azpeitian diharduten 70 profesional ingururengana iristea aurrikusten dute Patronatuko arduradunek.\nEstreinakoz Diario Vasco egunkarian argitaratua, 2007-02-03an.\nAzpeitiak lanbide liberatuen zerbitzua euskaratzeko katalogoa argitaratu du\nEuskara Patronatuak profesio liberalentzako katalogoa atera du


Sakana Saria ostegunean banatuko da - Sakana - Guaixe.eus\nSakana Saria ostegunean banatuko da\nGuaixe 2021-11-15 08:35\nJoan den eman zuten saria. ARTXIBOA\nLakuntzako kultur etxean, ostegunean, 20:00etan jakinaraziko dute zein den saritua. Ekitaldira joan nahi dutenek aldez aurretik izena eman beharko dute. Aipamen berezi bat ere banatuko da proposatutako hautagaien artean. Aitortza hori sakandarrek erabakiko dute bozketa bidez. Botoa asteartera arte eman daiteke\nSakanako Garapen Agentziak bigarren urtez Sakana Saria banatuko du. Sakandarrek saria jasotzeko hautagaiak aurkeztu dituzte. Sakanako Sozioekonomia Behatokiko kideek osatutako epaimahaiak erabakiko du saria nori eman. Erabakia hartzerakoan kontuan izanen dute hautagaiaren jardunak Sakanan gizarte, ingurumen eta ekonomia eragin positiboa izatea. Berdin izanen da erakunde bat den edo kolektibo baten ekimena, irabazi asmoa izan edo ez. Azken finean, sarituari egindako lana aitortuko zaio.\nLakuntzan Sakana Sariaz aparte, aipamen berezi bat ere banatuko da ostegunean. Sarira proposatutako hautagaietako batek eskuratuko du aipamen berezia. Hori bozketa bidez aukeratuko dute sakandarrek. Zazpi hautagai daude aitortza hori jasotzeko: Altsasu Auzolanean Eraikiz, Arakilgo Bioaniztasunaren Zaintza Sarea, Baikor Worldwide, Biak Bat, Guaixe, Pikuxar euskal txokoa eta Triku Trail Kirol Elkartea. Haietakoren baten alde botoa eman nahi duenak www.sakanagaratzen.com webgunearen bidez egin dezake. Horretarako azken eguna asteartea da.\nHautagaiak, eta zergatiak\nAltsasu Auzolanean Eraikiz\n2016an Altsasun sortutako elkartea. Sorreran herri bazkaria auzolanean antolatzea zuen helburu. Denborarekin, auzolanaren ikuspegiarekin jarraituz, beste arlo batzuetan eragin positiboa izateko ekimenak bultzatu ditu, azkenengoa Altsasuko herri basoko gune batzuk garbitzea izan da.\nArakilgo eta inguruko tokiko nekazaritza barietateen berreskurapen proiektuaren harira sortutako ekimena. Arakilen eta inguruko herrietan bertako nekazaritza barietateak bildu eta mantentzeko proiektua da eta 50 bat herritarrez eta nekazariz osatuta dago. Hazi banku deszentralizatu baten antzera funtzionatzen du eta hainbat tailer eta prestakuntza saio antolatu ditu. Haziei loturiko bioaniztasun ondarea eta horiei loturiko ondare kulturala mantentzeaz gain, hazi horiek nekazaritza ekoizpenerako berreskuratzea du helburu.\nBeraien horniketa katean Sakanako hornitzaileak bereziki kontuan hartzeagatik, eta lanpostu berrietarako eskaintzen duen prestakuntzagatik.\nBiak Bat irabazi gabeko elkarteak 2011an sortu zenetik dibertsitate funtzionala duten pertsonen bizi kalitatea eta ongizatea lantzen ditu animalien harremanetan jartzearen bidez. Pertsonekin egiten duten lan bikaina saritzeko proposatzen da ekimena. Hiru pertsonez osatutako lantalde profesionalak Sakana guztian eskaintzen ditu bere zerbitzuak eta Nafarroa eta estatuan erreferente bilakatu dira.\nPikuxar elkarteak herrigintza, kulturgintza eta euskararen alorrean lanean urteak daramatza eta Irurtzun inguruan erreferentea bilakatu da bertan antolatzen diren hainbat jarduerengatik. Bestetik, aurten eraikin berria ireki da eta egin den obraren zati handi bat auzolanean egindakoa da. Eraldaketa honen ondorioz, herriaren erdialdeak beste egitura bat izatea lortu da, plaza berri batekin eta gune irekiago batekin.\nSari banaketa ekitaldia koronabirusari aurre egiteko dagozkion babes neurriak hartuta eginen da. Horregatik, joan nahi duenak aldez aurretik izena eman beharko da www.sakanagaratzen.com webgunearen bidez, 647 864 239 telefonora hots eginez edo info@sakanagaratzen.com helbidera mezua bidaliz.\nSakana Sarirako hautagaiak proposatu daitezke dagoeneko\nGuaixe urr 27 Sakana\nAzaroaren 1era arte egin daiteke www.sakanagaratzen.com webgunearen bidez, 647 864 239 telefonora deituz edo helbidera bat idatziz. Sari banaketa ...\nSakana Saria auzolanari\nGuaixe 2020 aza 27 Sakana\nPandemiaren lehen olatuan auzolanean aritu ziren jostunek eta makerrek jaso dute estreinako Sakana Saria. Aurrenek 10.000 bat bata josi zituzten os...


Honen arabera iragazita: Ignaziotar Bidearen Nafarroako zatia. 5, 6, 12 eta 13 etapak\nIbarrak Lanako ibarra eta ikaztegiak Galbarra Tartea 15 Km.\nMendiak eta mendilerroak Lokiz mendia Tartea 22 Km.\nLakuak eta urtegiak Las Cañas aintzira Viana Tartea 22 Km.\nBide berdea / Bide naturala Vasco Navarro trenbidearen bide berdearen natura-bidea Zúñiga Tartea 37 Km.\nMendiak eta mendilerroak Urbasa-Andia Natur Parkea Tartea 37 Km.\nNatur parkeak Urbasa-Andia Natur Parkea Tartea 37 Km.\nIturburuak/Ibaiak Urederraren iturburua Baquedano Tartea 41 Km.\nBehatokiak Ubabako behatokia Tartea 42 Km.


Marketin digitala eta bideoaren eragina Martech Zone\nMarketin digitala eta bideoaren eragina\nAstelehena, otsaila 10, 2014 Douglas Karr\nGaur goizean txostenak bidali dizkiegu pare bat urte daramatzan gure bezeroetako bati. Iaz baino ia% 200 bilaketa trafiko garrantzitsu handiagoa izan duen gune bikaina dute eta infografia eta orri zuriak dituzte erosleak erregistratu eta irtenbidea aztertzen hasteko. Euren webgunean falta zaigun gauza bakarra bideo edukia da. Badakigu, lehen eskutik, bideoa nahitaezkoa dela orain sarean lehiatu nahi duen edozein enpresarentzat.\nhau infografia Video Explainers-etik oso irudi definitiboa egiten du bideoak zure marketin digital orokorrean duen eraginari dagokionez. Estatistikak harrigarriak dira:\nZuzendari nagusien% 63k saltzaileen gune bat bisitatu zuen bideo bat ikusi ondoren.\nBideoak txikizkako guneetan bisitariek batez beste 2 minutu gehiago iraun zituzten,% 30 gehiago bihurtu ziren eta sarreren batez besteko salmenta% 13 handitu zuten.\nSaltzaile nagusien% 68 orain erabili bideoa marketin digitaleko estrategiaren barruan.\nOptimizatutako bideo batek zure marka sarean izateko aukera handitzen du Google baten lehen orria bilatzailearen emaitza 53 aldiz!\nProduktuaren bideoa ikusi ondoren bezeroen% 85ek erosketak egiteko aukera handiagoa dute.\nTags: digital marketingecommerce bideoaazalpen bideoaazalpen bideoakazalduervideosMarketin bideoakproduktuaren bideoatxikizkako bideoabideo bihurketa tasabideo seo\nSendwithus: posta elektroniko transakzionala editatu, probatu eta neurtzea\nErabaki dagoeneko: atzeman eta sailkatu iritzia\nMar 30, 2017 at 10: 56 AM\nEskaria lehertu izanaren arrazoi nagusia gure teknologia gero eta handiagoa delako da. Denek dituzte telefono mugikorrak bideoan ikusi ahal izateko. Estetikagatik eta beste faktore batzuengatik benetan sinesgarriak direnez, jendeak gehiago erosteko joera du bideoak ikusi ondoren. Artikulu bikaina bide batez, zaharra bada ere.


Tako berrien beharrean - Gipuzkoako Hitza\nTako berrien beharrean\n2018, uztailak 06 Albisteak, gipuzkoa, Kirola 226\nEz dauka Bilboko Bizkaia pilotalekuaren handitasunik, eta ez da Donostiako Atano III.a, Tolosako Beotibar edo Eibarko Astelena ere. Profesionaletara jauzia egin, eta puntako pilotariak ez dira ibiltzen Donostiako pilotaleku horretan pilotari eman eta eman, egurrean. Baina, urtero, ikuskizun ederra izaten da Antiguako Pilota Txapelketan, 28 metro pasatxoko pilotalekuan. Datorren asteartean hasiko da aurtengo lehia, eta uztailaren 10ean (19:00), eta abuztuaren 26an jokatuko dituzte finalak, gizonezkoetan zein emakumezkoetan.\n70. urtea izango du aurten Antiguako Txapelketak, eta, berritasun gisa, lehen aldiz, binaka ariko dira emakumezkoak —iaz izan zuten estreinakoa, buruz buru—. Abuztuaren 21ean eta 22an jokatuko dituzte bi finalerdiak: Olatz Arrizabalaga eta Alba Martinez, Maite eta Olatz Ruiz de Larramendiren aurka lehenengoan; eta Miren Larrarte eta Miriam Arrillaga, Patri Espinar eta Leire Garairen aurka bigarrenean. Bi bikote irabazleek jokatuko dute finala. Gizonezkoen kasuan, abuztuaren 3an jokatuko dituzte lehen ligaxkako azken partidak, eta finalerdietako sistemari helduko diote gero, abuztuaren 7an eta 8an, 16an eta 17an eta 21ean eta 22an. “Oso esperientzia polita izan zen iazkoa”, hasi du azalpena Joxe Mari Otermin Antiguako Txapelketako antolatzaile taldeko kideak. “Eta beste jauzi bat egitea erabaki dugu aurten, promesa mailako pilotariak nagusiekin uztartu, eta buruz buruko lehia zena binakako bihurtuta”. Pilotaren soinuari garrantzia emanda, material mistoarekin ariko dira emakumezkoak.\nIaz bezala, hemeretzi jaialdi izango ditu aurtengo txapelketak ere. “Eta azpimarratzekoa da parte hartuko duten pilotarien maila”, zehaztu du Oterminek. “Oso pilotari politak etorriko dira aurten: Eneko Labaka, Iñigo Bikuña, Ioritz Egiguren, Beñat Garmendia, Peru Labaka…”. Afizionatu mailako pilotari ezagun asko izango dira Antiguan, baina baita ezezagunagoak direnak ere. “Alde horretatik, badakit jendeak ilusio handia daukala, adibidez, Oliden oriotarra ikusteko, eta lehian izango da Elola bidaniarra ere. Pilotari ezagunen eta ezezagunen arteko oreka horri esker izango da erakargarria aurtengo txapelketa”. 40 pilotari daude izena emanda: gizonezkoen kasuan, nagusietan, hamasei, eta promesa mailan, beste hainbeste; eta emakumezkoetan, nagusi mailan, zortzi. “Eskuetako arazoak, zaintiratuak, giharretako arazoak eta gainerakoak tarteko, ordea, 50etik gora izango dira azkenerako, eta kontu serioak dira horiek”.\nHistorian atzera eginda eta urtez urteko datuak pilatuta, Oterminek jakinarazi duenez, 1943tik 4.200 pilotari inguru igaro dira jada Antiguako Txapelketatik. Beste hainbat gauzarekin gertatzen den bezala, “afari giroan” gorpuztutako txapelketa da Antiguakoa. “Kontuan eduki behar da gerraostean sortutako txapelketa dela hau. Badaude 1941ean hasi zela dioten dokumentuak, baina 1943an ekin zioten bideari ofizialki, Elizaren anparoan”. Garai hartan, Gipuzkoan, “Luistarren txapelketak” jokatzen zituztela azaldu du Oterminek. “Eta horien guztien aitzindari modukoa izan zen Antiguakoa. 1944-1945ean hasi ziren Usurbilen, Hernanin, Igeldon…; 1947an Amezketan… Horregatik, Antiguan legoke gerraondoko afizionatu mailako pilotaren abiapuntua”.\nUrtez urte egitura indartuta, antiguatarrek txapelketa euren sentitzen dutela uste du Oterminek. “Eta hori da aurrera egin izanaren sekretuetako bat. Asko laguntzen dute egunerokoan, badakitelako udako hemeretzi pilota jaialdi horiena dela Antiguaren ezaugarri berezienetako bat”. Oterminek gaineratu du auzoan “betidanik” egon izan dela pilotarako afizio handia. “Ez da kanpotik ekarritako zerbait. Pentsa, 1893an hasi ziren auzorako pilotaleku eske, eta 1905ean izan zuten, lehenengoz, frontis bat. Antiguatarren artean oso iltzatuta dago pilotarekiko zaletasuna”.\nUdan pilota jaialdi asko izaten da batean eta bestean. “Eta txapelketa honek jakin izan du asteburuetako betealdi horiek saihesten, lehiakortasun horri iskin egiten”. Oterminek azpimarratu du asteburuetan “betidanik” egon izan dela pilota eskaintza zabala. “Eta txapelketa hau horregatik jokatzen da astegunetan. Finalak bakarrik jokatzen dira asteburuetan”. Arrakastarako sekretu bila hasita, auzotar askok “gogotik” lan egin dutela gaineratu du antolatzaile taldeko kideak. “Oso jende pilotazalea egon izan da urte batzuetan: Txutxin Balda, Fermin Eraunzetamurgil… Afariekin-eta, pilotariak asko mimatu izan dituzte, gainera, eta horrek guztiak igurtzi berezia eman izan dio txapelketari”.\nIzar askoren plaza\nHasiera-hasieratik, puntako pilotari askoren pilotaleku kutuna izan da Antiguakoa. “Hemendik pasatutakoak dira Miguel Soroa, Hilario Azkarate, Joxean Tolosa, Iker Irribarria, Mikel Urrutikoetxea, Aimar Olaizola, Abel Barriola, Jokin Altuna… Uste dut Oinatz Bengoetxea dela azken urteotako txapeldunen artean Antiguan jokatu ez duen bakarra. Horregatik, pilotazaleak badaki, oro har, ikuskizun polita izango duela pilotalekuan”. Urte askoan etorkizuneko izarren erakusleiho izan da Antiguako Txapelketa, eta horrek ere laguntzen du pilotalekua zalez betetzen.\n70 urteko ibilia osatuta, Oterminen hitzetan etorkizunerako erronka argia dauka txapelketak: “Antolakuntza taldean belaunaldi aldaketa bermatzea. Ezinbestekoa da gazteak inguratzea, gainerakoan bukatu egingo delako orain arte egin dugun bide oparo hau”. Auzoak ondo erantzuten duela onartu du antolatzaile taldeko kideak. “Pilotariak ere badaude, erakundeek eta enpresa pribatu batzuek oraindik ere estimatzen dute pilota, eta handik eta hemendik osatzen dugu aurrekontua. Baina ezinbestekoa da gazteek lekukoa hartzea, urteetan aurrera goazelako gehienok”. Arazoa “serioa” dela azpimarratu du. “Tako berriak behar ditugu 70. tantotik aurrera egiteko”.\n+ Azpeitia txapeldun Herriartekoan, zazpigarren aldiz


Bidaia eredu berriak: bidaia gastuak eta txertatu gabeko bidaiariak\nHasiera » Azken albisteak » Nazioarteko Azken Albisteak » USA Azken Albisteak » Bidaia eredu berriak: bidaia gastuak eta txertatu gabeko bidaiariak\nAirlines • Aireportuko • Abiazio • Europako Azken Albisteak • Nazioarteko Azken Albisteak • Azken Bidaia Albisteak • Negozio Bidaiak • Autoen alokairua • Osasun albisteak • ostalaritza • Hotelak eta estazioak • Luxuzko Albisteak • Berriak • Pertsonak • berreraikitzen • Arduraduna • Segurtasuna • Turismo • Garraioa • Bidaiaren helmuga eguneratzea • Bidaia Wire Albisteak • Joerak • USA Azken Albisteak\nAzken ikerketen arabera, bidaiak inoiz baino garestiagoak eta ziurragoak dira.\nBidaia gastuak 330 dolar izugarri handitu ziren bidaia bakoitzeko COVID-19rekin lotutako sarrera baldintzak direla eta.\nIkerketa horren arabera, uda honetan atzerrira bidaiatu duten estatubatuarren ehuneko 58ak ez zuten txertorik hartu.\nMillennialen% 47k uko egin zioten bidaiatzeari kostu handiak zituelako, eta% 25ek txertoa hartu gabeko haurrekin bidaiatzeko beldurra zuten.\nKoronabirusaren pandemia hasi eta hemezortzi hilabetera, herrialdeek mugak berriro ireki dizkiete bidaiariei. Azken inkesta batean bidaia joera berriak eta sortzen ari zirenak aurkitu ziren, bidaiak inoiz baino garestiagoak eta ziurragoak izan ziren.\nInkestak atzerrira bidaiatu zuten 3,500 bidaiari baino gehiagoren datuak aztertu zituen amerikarren artean bidaia eredu berri horiek ulertzeko.\nBidaia gastuak 330 dolar izugarri handitu ziren bidaia bakoitzeko COVID-19rekin loturiko sarrera eskakizunengatik eta ziurgabetasuna ere bai, bidaiarien% 41ek bidaiekin lotutako bidaia komunitateetan aktiboki parte hartzen baitute.\nGainera, bidaiari estatubatuarren% 58 txertatu gabe zegoen, helmuga ohikoenak izanik Mexikon (% 37), Grezia (% 19), Dominikar Errepublika (% 12), Bahamak (% 11), eta Aruba (% 13), eta Costa Rica (% 8).\nInkesta nagusien emaitzak\nUda honetan atzerrira bidaiatu duten estatubatuarren% 58ri ez zitzaion txertoa jarri. Herrialdeek mugak berriro ireki zituztenean, txertoa hartu ez zuten bidaiariak COVID-19 aurreko bidaia eredu berdinetara itzuli ziren.\nBidaiari zaharrak hazten ari dira laurden bat 50 urte baino gehiago izanik. Beste aldaketa demografikoen artean, millennialen% 47k uko egin zioten bidaiatzeari kostu handiak zituelako, eta% 25ek txertoa hartu gabeko haurrekin bidaiatzeko beldurra zuten.\nFlorida txertatu gabeko bidaiarien gunea da: txertatu gabeko bidaiari estatubatuarren% 20 Floridan bizi da. COVID-4 kasu aktiboen arabera AEBetako 19 estatu onenek txertatu gabeko estatubatuarren artean bidaia gehien egiteko paketea zuzendu zuten. Floridan txertatu gabeko turista gehien atera ziren, eta ondoren Texas, New York eta Kalifornia.\nBidaiatzea ez da eraginkorra: bidaiari bakoitzak 5 ordu baino gehiago ematen ditu sarrera baldintzak zehazten eta izapideak betetzen. Gainera, bidaiarien% 23k esan du bere aire konpainiarekin, hotelarekin edo bidaia plataformarekin harremanetan jarri direla aire konpainiek sarrera eskakizunak ulertzeko orduak igarotzeko itxaroteko denborak direla.\nInkesta honek gobernuek abian jarritako prozesu eraginkorrak azpimarratzen ditu. COVID-19 urrun mantentzeko baldintzak badirela ulertzen bada ere, herrialdeek prozesua arrazionalizatu behar dute. Herrialdeek turismoa berritu nahi dutenez, sistema azkar eta eraginkorren eta prozesu argi eta ulerterrien eragina gutxietsi egiten dute.\nHerrialdeek sartzeko hainbat eskakizun sartu dituzte, bidaiatzea inoiz baino garestiago bihurtuz. Batez beste, kostu gehigarriak bidaiari bakoitzeko $ 330 gehitzen ditu eta COVID-19 bisak, bidaia asegurua eta COVID-19 probak dira. Gainera, bidaiarien% 79k frustrazioa adierazi zuen hotelek eta aire konpainiek bidaiaren kostu erantsien berri eman ez izanagatik, geroago deskubritu zituzten bertan behera uztea aukera ez zenean.\nCOVID-19 bisa, osasun bisa izenarekin ere ezagutzen dena, bidaiariek eskuratu behar duten bisa berria da. Elektronikoak diren bitartean, onarpena ez da berehalakoa. Agintariek eskaera bakoitza berrikusten dute; bidaia baino egun batzuk lehenago aurkeztu daitezke eta ez dira doakoak.


Barikuan San Ignazio kalea irekiko du Ondarroako Udalak\nHemen zaude:Hasiera»kamiñalde»Barikuan San Ignazio kalea irekiko du Ondarroako Udalak\nOndarroako Udala 2016-07-26 kamiñalde\nLau hilabete eta 15 egun itxita egon ostean Ondarroako Udalak San Ignazio kalea zabalduko du uztailaren 29an, barikuan. San Ignazio kaleko etxebizitza bakoitietan bizi diren herritarrak beraien etxeetara bueltatu ahal izango dute, eta kaleko merkatariek ere beraien ohiko martxa berreskuratzeko aukera izango dute.\nSan Ignazio kalea goizeko 11:00etan zabalduko du bertako bizilagun eta merkatarientzako. 20:00etan berriz, herritar orok izango du kalea erabiltzeko aukera. ‘Lehendabizi bizilagun eta merkatariek lekualdatzea erosotasunez egitea bermatu gura dugu eta horregatik 20:00ak arte beraiek baino ez dute kalean sartzeko aukerarik izango’ azaldu du Zunbeltz Bedialauneta Ibaibarriaga Ondarroako alkateak. Horretaz gain, Bizkaibus zerbitzuak ere normaltasuna berreskuratuko duela jakinarazi du Ondarroako Udalak. ‘Zapatuan San Ignazio kalea itxi aurretik egiten zuen ibilbidea berreskuratuko du Bizkaibusak eta beraz, Kamiñazpiko bizilagunek autobus zerbitzua berreskuratuko dute’ gaineratu du alkateak.\nZehaztasun guzti hauek joan den barikuan egindako herri batzarrean jakinarazi zizkieten herritarrei. Horretaz gain, Kamiñaldeko lanen finantzaketari buruzko xehetasun guztiak azaldu zituzten herritarrek prozesua zertan den jakin dezaten.


Gainjarpenaren irizpidea jarraituz, materialen adin absolutu eta trilobiten adin adierazpen kronologikoarekin batera, unitaterik zaharrena 1a eta gazteena 7a dena ondorioztatzen da.\n1etik 4rako unitateak 1.200 m.u. dituzte, eta beraz, aurrekanbriarrean eratu ziren (Paleozoikoarekin duen muga 570 m.u.-tan kokatzen da).\n5, 6 eta 7 unitateak Paleozoikokoak dira, zehaztasun kronoestratigrafiko handieneko fosilek, 6 unitateko trilobiteek (Kanbriar-Permiar), eta unitate gazteeneko ikatzen 300 m.u.-tako adinak (Paleozoikoko goi muga 250 m.u.-tan kokatzen da) adierazten duten gisara.\nSerie estratigrafikoan erregistratutako prozesu geologikoak\nSeriean erregistraturiko prozesu geologikorik zaharrenak aurrekanbriarreko ziklo orogenikoan gertatu ziren (ikus a atala): lurrazaleko zona sakonetan, tenperatura eta presioaren gehiketaz, gradu altuko metamorfismo eta metasomatismoaren ondorioz sorturiko granito eta inguruneko arroken eraketa (1, 2, 3 eta 4 unitateak) jazo zen.\nAurrekanbriarreko materialek igotze tektoniko jarraia pairatu zuten, hauen deuseztapen higakor bortitza gauzatuz eta lurrazaleko zona sakonetan eraturiko materialak azaleratuz. Honek, material hauek 5 unitatetik bereizten dituen azal higakorra sortarazi zuen.\nPaleozoikoan zehar zona hau subsidentea izan zen, itsasoak ureztatu zuelarik (transgresio itsastarra), arro sedimentario batetan bilakatuz.\nSedimentazio itsastarra, brakiopodo eta krinoideodun harearri (5 unitatea) eta trilobitedun karearri hareatsuaz (6 unitatea) osotua, sakonera txikiko ingurune itsastar eta plataformako baldintzapetan gertatu zen.


Bederatzi positibo zenbatuta, eremu laranjan sartu da Azpeitia - Azpeitia - uztarria.eus\nBederatzi positibo zenbatuta, eremu laranjan sartu da Azpeitia\nMaria Maya Manterola 2021-07-15 13:05\nIntzidentzia tasa 300dik gorakoa da dagoeneko Azpeitian. Araba, Bizkai eta Gipuzkoa ere eremu gorrian sartu dira, 415,55eko tasarekin.\nEusko Jaurlaritzako Osasun Sailak jakinarazi duenez, Azpeitian atzo bederatzi positibo atzeman zituzten PCR eta antigeno testetan. Positiboak egunez egun gora egiten ari dira herrian, eta atzo detektatutako bederatzi positiboekin 25 dira azken zazpi egunetan baieztatutako kasuak; horietatik hogei positibo azken hiru egunetan zenbatu dituzte. Azken hamalau egunetako 100.000 biztanleko intzidentzia tasak ere gora egin du Azpeitian, eta 300eko langa gainditu du. Hain zuzen ere, 302,23koa da intzidentzia tasa herrian.\nUrola Kosta eskualdean, bestalde, 62 kasu positibo hauteman zituzten atzo, herenegun baino hamabi gehiago. Azkoitian zenbatu dituzte positibo gehien, hogei positibo detektatuta, 584,16ra igo baita han intzidentzia tasa. Lau positibo gehiagorekin, bestalde, eremu gorrian sartu da Orio, eta 407,70eko intzidentzia tasa dute bertan. Eremu gorrian jarraitzen dute, Orio eta Azkoitiarekin batera, Zarautzek –hamalau kasu hauteman dituzte eta 462,49ra igo da tasa– eta Zumaiak. Eskualdeko herri guztietan Zumaiak du egoera okerrena: beste bederatzi kasu positibo detektatu dituzte, eta 1.048,13ko intzidentzia tasa dute.\nGainerako kasuak Getarian (2) eta Zestoan (5) zenbatu dituzte, eta 282,69 eta 282,49ko intzidentzia tasak dituzte, hurrenez hurren. Aian, Aizarnazabalen, Beizaman eta Errezilen, berriz, ez dute kasu positiborik zenbatu.\nOspitaleratzeen egoeraren berri ere eman dute. Izurritearen ondorioz ospitaleratu duten gaixoen kopuruak gora egin du azken egunetan, eta gaur-gaurkoz, 98 pertsona daude Osakidetzaren mendeko erietxeetan –duela astebete 50 ziren–. Atzo 31 pertsona ospitaleratu zituzten Araban, Bizkaian eta Gipuzkoan. ZIUetan daudenak, berriz, 28 dira hiru lurralde horietan. Gaixotasunaren oinarrizko birsorkuntza tasa edo R0 indizea gora egiten hasi da berriz, eta 1,36koa da egun –1,31koa zen atzo–. Araba, Bizkai eta Gipuzkoako intzidentzia tasa, bestalde, 415,55ekoa da egun.


Bergara Oinez, hamar ostegunetan herriko hamar eragileren eskutik | Bergarako Udala\nBergara Oinez, hamar ostegunetan herriko hamar eragileren eskutik\nBergarako Udala-k Al, 2019-03-11 16:04-n bidalia\nHerriko 10 eragilek erabaki dute ‘Bergara Oinez’ izeneko ekimena martxan jartzea. Hala, hemendik urte bukaerara arte hamar ostegunetan hamar ibilaldi antolatuko dituzte Agorrosinetik abiatuta; lehena, ostegun honetan bertan.\nHelburua da herritar osasuntsuagoak izatea eta jarrera hori ahalik eta herriko sektore gehiagotara zabaltzea; horregatik herriko 10 eragile batu dira ekimenera, oso izaera anitzekoak.\nEsan bezala, irteerak ostegunetan egingo dira eta Agorrosinen hasi (10:30) eta bukatuko dira. Ibilaldiak errazak eta irisgarriak izango dira, ordubetekoak. Batez ere zuzenduta daude 65 urtetik gorakoei, baina herritar guztiak dira ongietorriak. Komeni da hiru egun aurretik izena ematea Agorrosinen edo San Joxepe elkartean. Ibilaldiaren ostean, hamarretakoa osasuntsua emango zaie.\nEkimenak balio du bai jarduera fisikoa egiteko; eta baita ere sozializazioa indartzeko.\nEkimenean batu diren eragileak hauek dira: Aranzadi, Mariaren Lagundia, San Joxepe, Kattalin, Duintasuna, Pol-Pol MT, BPXport, Udala, Anbulategia eta Osasun Publikoa.\nEta hauek dira zehaztutako hitzorduak:\n-Martxoak 14. San Joxepe.\n-Martxoak 28. Kattalin.\n-Apirilak 11. Osasun zentroa.\n-Maiatzak 2. Aranzadi.\n-Maiatzak 16. Duintasuna.\n-Ekainak 6. Osasun Publikoa.\n-Urriak 3. Pol-Pol MT.\n-Urriak 17. BPXport.\n-Azaroak 7. Mariaren Lagundia.\n-Azaroak 21. Udala.\nIdeia Osasun Saretik dator. Herriko hainbat eragile 2016an hasi ziren batzen eta hainbat helburu zehaztu zituzten; hala nola, herriko elkarteei ikusgarritasuna ematea; herritar guztiontzat bizitza osasuntsuarekiko sentsibilizazioa lantzea; eta herriko mugikortasunean hobekuntzak proposatzea.\nUrriaren 21ean, astelehena, ezohiko osoko bilkura Udaletxean 19:30ean\nYllana umorezko antzerki taldearen onena Seminarixoan\nZertaz ari gara ibaiari buruz ari garenean?